**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**PREKIŲ PIRKIMO – PARDAVIMO SUTARTIES BENDROJI DALIS**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**BENDROJI DALIS**

1. **SUTARTIES SĄVOKOS**

**Asmenys**

* 1. **Įgaliojusi organizacija** – juridinis asmuo, kuris vadovaujantis VPĮ 83 straipsnio arba atitinkamai PĮ 91 straipsnio nuostatomis arba kitais pagrindais įgaliojo Perkančiąją organizaciją procedūroms bei kitoms su Pirkimu susijusioms procedūroms iki Sutarties sudarymo atlikti.
  2. **Ignitis grupės įmonės** – AB „Ignitis grupė“, jos tiesiogiai valdomi juridiniai asmenys ir kiti juridiniai asmenys, kurių dalininkė yra AB „Ignitis grupė“.
  3. **Perkančioji organizacija** – Pirkėjo tinkamai įgaliotas juridinis asmuo Pirkėjo vardu ir interesais organizuojantis ir vykdantis viešojo pirkimo procedūras pagal VPĮ arba PĮ.
  4. **Pirkėjas** – Sutarties SD nurodytas juridinis asmuo(Įgaliojusi organizacija), perkantis Sutarties SD nurodytas Prekes iš Tiekėjo.
  5. **Subtiekėjas** – juridinis arba fizinis asmuo, kuris pasitelkiamas Sutarties ar jos dalies vykdymui pagal galiojantį tarpusavio sandorį su Tiekėju. Tiekėjas privalo Pasiūlyme nurodyti Subtiekėją arba Sutarties dalį, kuriai vėliau bus pasitelktas Subtiekėjas (VPĮ 88 str./PĮ 96 str.).
  6. **Šalis** – Pirkėjas arba Tiekėjas, kiekvienas atskirai. **Šalys** – Pirkėjas ir Tiekėjas abu kartu.
  7. **Tiekėjas** – asmuo ar asmenų grupė, nurodytas (-a) šios Sutarties SD, tiekiantis (-i) Sutartyje nurodytas Prekes Pirkėjui.
  8. **Trečioji šalis** – bet kuris kitas fizinis arba juridinis asmuo, kuris nėra šios Sutarties Šalis.
  9. **Ūkio subjektas** – juridinis arba fizinis asmuo,kurio pajėgumais remiasi Tiekėjas, kad atitiktų Pirkimo sąlygose nustatytus kvalifikacijos reikalavimus (VPĮ 49 str./PĮ 62 str.). Tuo atveju, jei Tiekėjas tik remiasi kito ūkio subjekto ištekliais (pvz. įrenginiais, kurie kaip privalomi buvo nurodyti Pirkimo sąlygose) toliau Sutartyje tokie ūkio subjektai vadinami **Trečiaisiais asmenimis**.

**Bendrosios sąvokos**

* 1. **Bendra Sutarties kaina** – Sutarties SD nurodyta maksimali suma, kuri negali būti viršyta, išskyrus atvejus, kai Sutartyje numatytas perskaičiavimas.
  2. **Paslaugos/Darbai –** Techninėje specifikacijoje aiškiai numatyti Paslaugos ir (ar) Darbai, kuriuos savo jėgomis pagal Pasiūlyme nurodytus įkainius (kainą) atlieka Tiekėjas. Paslaugų ir Darbų atlikimui, kokybei, sankcijų taikymui, trūkumų šalinimui, apmokėjimui ir kt. taikomos visos Sutarties nuostatos ir subsidiariai teisės aktų nuostatos, kiek tam tikro santykio ar jo dalies nereglamentuoja Sutartis.
  3. **Pirkimas** – pagal Pirkėjo pateiktą techninę užduotį Perkančiosios organizacijos vykdomas viešasis pirkimas Pirkėjo naudai, siekiant sudaryti Sutartį.
  4. **Prekės** – Sutarties SD nurodyti Tiekėjo parduodami ir Pirkėjo perkami kilnojamieji daiktai.
  5. **Prekių įkainiai** – Sutarties SD nurodyti įkainiai (jei nurodyti), pagal kuriuos Pirkėjas moka už perkamas Prekes, įskaitant visas išlaidas ir mokesčius.
  6. **Prekių trūkumai** – Prekių perdavimo priėmimo metu ar (ir) Prekių garantinio termino galiojimo metu, ar (ir) bet kuriuo kitu Sutarties galiojimo metu Pirkėjo ar (ir) Trečiųjų šalių nustatyti Prekių kokybės neatitikimai Pirkimo sąlygų reikalavimams (įskaitant, bet neapsiribojant Pirkimo dokumentuose nurodytus Paslaugų ir (ar) Prekių kokybės reikalavimus ir Tiekėjo Pasiūlyme pasiūlytas šių reikalavimų atitiktį įrodančias reikšmes, kai Pirkime ekonomiškai naudingiausias pasiūlymas buvo išrinktas pagal kainos (ar sąnaudų) ir kokybės santykį, o už atitinkamų reikalavimų atitiktį Tiekėjui buvo skiriami balai) ar (ir) teisės aktų reikalavimams, gedimai, paslėpti defektai, veiklos sutrikimai ar pan., dėl kurių Prekės (-ių) nebūtų galima naudoti tam tikslui, kuriam Pirkėjas ją (jas) ketino naudoti, arba dėl kurių Prekės (-ių) naudingumas sumažėtų taip, kad Pirkėjas, apie tuos trūkumus žinodamas, arba apskritai nebūtų tų Prekių pirkęs, arba nebūtų už Prekes mokėjęs tokio dydžio kainą.
  7. **Susiję darbai** – su Prekių tiekimu susiję darbai, kurie numatyti Sutarties SD / Techninėje specifikacijoje arba kurie ir nenumatyti Sutarties SD / Techninėje specifikacijoje, tačiau kurie būtini tinkamam Prekių tiekimui ir kurių būtinumą Tiekėjas privalėjo numatyti kaip savo srities profesionalas. Susiję darbai yra transportavimo, pristatymo, Prekių tiekimo, Prekių įdiegimo, paleidimo, montavimo, testavimo, kalibravimo, programavimo ir kiti darbai ir paslaugos, be kurių Pirkėjas negalėtų naudotis Prekių rezultatu ar tai pareikalautų iš Pirkėjo papildomų kaštų.
  8. **Tiekimas/Perdavimas** apima Tiekėjo prievolę pristatyti Prekes ir atlikti visus susijusius darbus Sutartyje nurodytais terminais, jei Sutarties SD ar Techninėje specifikacijoje nenurodyta kitaip. Sutartyje nurodytas tiekimo ar perdavimo terminas apima Prekių pristatymą bei visus susijusius darbus, kurie būtini, siekiant perduoti Pirkėjui visiškai įdiegtą, sumontuotą, sukonfigūruotą, veikiantį Pirkimo objektą, jei Sutarties SD ar Techninėje specifikacijoje nenurodyta kitaip.
  9. **Teikimas/Suteikimas/Vykdymas/Atlikimas** apima prievolę teikti Paslaugas ar vykdyti Darbus ir perduoti rezultatą Sutartyje nurodytais terminais, jei pagal Sutartį perkamos Paslaugos ar Darbai. Sutartyje nurodytas Paslaugų teikimo/Darbų vykdymo terminas apima Paslaugų suteikimą/Darbų atlikimą, įskaitant visus susijusius darbus, kurie būtini, siekiant perduoti Pirkėjui Paslaugų/Darbų rezultatą, jei Sutarties SD ar Techninėje specifikacijoje nenurodyta kitaip.

**Dokumentai**

* 1. **Aktas** – Tiekėjui pristačius Prekes ar (ir) Pirkėjui atsiimant Prekes Prekių perdavimo vietoje, Tiekėjui suteikus Paslaugas ar įvykdžius Darbus Šalių pasirašomas Prekių, Darbų ar (ir) Paslaugų perdavimo – priėmimo aktas ar kitas lygiavertis dokumentas, patvirtintas Šalių parašais.
  2. **Įstatymas –** Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymas (toliau – PĮ), kuris taikomas komunaliniam sektoriui, arba Lietuvos Respublikos viešųjų pirkimų įstatymas (toliau – VPĮ), kuris taikomas klasikiniam sektoriui.
  3. **Kvietimas sudaryti Sutartį** – Tiekėjui pateiktas pranešimas, kuriuo Tiekėjas kviečiamas pasirašyti Sutartį ir informuojamas apie terminą skirtą Sutarties sudarymui.
  4. **Pasiūlymas** – Perkančiajai organizacijai vykdant Pirkimo procedūras, Tiekėjo pateiktų dokumentų visuma.
  5. **Pirkimo sąlygos** – Perkančiosios organizacijos vykdytų Pirkimo procedūrų metu pateiktų dokumentų visuma, kuriais vadovaujantis, Tiekėjas pateikė Pasiūlymą.
  6. **Pranešimas** – Šalių viena kitai siunčiami pranešimai, paklausimai, pretenzijos ir kita Tiekėjui siunčiama informacija, kurie laikomi tinkamai išsiųstais ir gautais jų išsiuntimo dieną, jei pranešimai išsiųsti Sutarties SD (jei Sutartyje kontaktai nėra patikslinti) nurodytu Tiekėjo elektroniniu paštu ar kitu Sutartyje nurodytu būdu. Jei pranešimas siunčiamas registruotu paštu, jis laikomas tinkamai išsiųstas ir gautas po 5 (penkių) Darbo dienų nuo išsiuntimo.
  7. **Raštu** – reiškia bet kokio pranešimo, paklausimo, pretenzijos, užsakymo ar kitos informacijos išsiuntimą elektroniniu paštu ar informacinių technologijų programa, registruotu paštu, faksu, Centrinės viešųjų pirkimų informacinės sistemos (toliau - CVP IS) priemonėmis, tiesioginis įteikimas interesantui, Šalies Sutarties SD nurodytais kontaktais, ar kita Šalių sutarta komunikacijos priemone.
  8. **Sąskaita** – Pirkėjui pateikiama PVM sąskaita faktūra apmokėjimui ar kitas mokėjimo dokumentas (jeigu Tiekėjas nėra PVM mokėtojas), už Tiekėjo tinkamas, kokybiškas ir laiku pristatytas Prekes. Sąskaitos teikiamos, priimamos ir apdorojamos VPĮ 22 str. 3 d. / PĮ 34 str. 3 d nustatyta tvarka.
  9. **Sąskaitos gavimo diena** – Sąskaitos gavimo data.
  10. **Sutartis** – ši Sutartis, susidedanti iš Sutarties BD 2.1. punkte išvardintų dokumentų. Toliau vartojama sąvoka „Sutartis“ apima visus Sutarties BD 2.1. punkte nurodytus dokumentus, jei pačioje nuostatoje nenurodyta kitaip.
  11. **Sutarties BD** – šis dokumentas, kuris yra sudėtinė ir neatskiriama Sutarties dalis, nustatanti standartines Sutarties nuostatas bei standartines Pirkėjo ir Tiekėjo teises, pareigas bei atsakomybę.
  12. **Sutarties SD** – Sutarties specialioji dalis, kurioje detalizuojamas Sutarties objektas, Prekių apimtis ir kaina bei įkainiai (jei taikomi), kainos/įkainių peržiūros procedūra, Prekių pristatymo terminai ir perdavimo - priėmimo tvarka bei kitos Šalių sutartos sąlygos.
  13. **Techninė specifikacija** – dokumentas, kuriame nustatyti Pirkimo objekto techniniai, kokybės ir kiti reikalavimai.
  14. **Teisės aktai** – reiškia Lietuvos Respublikos teisės aktus ir tarptautines sutartis, Europos Sąjungos teisės aktus ar bet kokios trečiosios šalies viešosios valdžios individualaus ar norminio pobūdžio potvarkius, kurie, nepriklausomai nuo jų teisinės galios ir (arba) jurisdikcijos, saisto bet kurią Šalį ir (arba) turi įtakos šios Sutarties vykdymui bei Pirkėjo vidaus teisės aktus, su kuriais Tiekėjas buvo supažindintas.
  15. **Užsakymas** –Pirkėjo Tiekėjui raštu teikiamas užsakymas dėl Prekių tiekimo. Užsakymas laikomas gautu jo išsiuntimo dieną arba po 5 (penkių) Dienų, jei siunčiamas Šalies registruotu paštu arba laikomas gautu įteikimo momentu, jei įteikiamas tiesiogiai.

**Datos ir terminai**

* 1. **Diena** – jei šios Sutarties dokumentai nenustato kitaip, ši sąvoka reiškia kalendorinę dieną.
  2. **Darbo diena** – jei šios Sutarties dokumentai nenustato kitaip, ši sąvoka reiškia darbo dieną Lietuvos Respublikoje.
  3. **Metai** – jei šioje Sutartyje nenustatyta kitaip, ši sąvoka reiškia 365 dienų laikotarpį, skaičiuojant nuo Sutarties įsigaliojimo dienos.
  4. **Sutarties įsigaliojimo diena** – Sutarties abipusio pasirašymo diena arba kita Sutarties SD nurodyta Sutarties įsigaliojimo data.

1. **SUTARTIES ĮSIGALIOJIMAS, STRUKTŪRA IR AIŠKINIMAS**
   1. Ši Sutartis yra vientisas ir nedalomas dokumentas, kurį sudaro visi toliau išvardinti dokumentai. Sutarties aiškinimo ir taikymo tikslais nustatoma tokia Sutarties dokumentų pirmenybės tvarka:
      1. Techninė specifikacija su priedais;
      2. Sutarties SD su priedais;
      3. Sutarties BD;
      4. Bendrosios ir Specialiosios pirkimo sąlygos su priedais;
      5. Kvietimas sudaryti Sutartį;
      6. Pirkėjo arba Perkančiosios organizacijos sudaryti Pirkimo sąlygų paaiškinimai ir patikslinimai, jei tokie buvo pateikti;
      7. Pirkėjo arba Perkančiosios organizacijos sudarytos kvietimo pateikti paraiškas su kvalifikaciją patvirtinančiais dokumentais sąlygos, jei ši Sutartis sudaryta Pirkėjui įvykdžius Pirkimo, kurio vertė yra ne mažesnė negu yra nustatyta tarptautinio pirkimo vertės riba, procedūras;
      8. Kitos Pirkimo sąlygos;
      9. Tiekėjo galutinis Pasiūlymas;
      10. Šalių dialogo / derybų protokolai, sudaryti vykdant Pirkimo procedūras ir Tiekėjo patikslintas pasiūlymas, jei tokie dokumentai buvo sudaryti;
      11. Tiekėjo pirminis Pasiūlymas;
      12. Tiekėjo paraiška (jei taikoma) su kvalifikaciją patvirtinančiais dokumentais, jei ši Sutartis sudaryta Perkančiajai organizacijai įvykdžius Pirkimo, kurio vertė yra ne mažesnė negu yra nustatyta tarptautinio pirkimo vertės riba, procedūras.
   2. Jei Sutarties dokumentuose yra neaiškumų, neatitikimų ar prieštaravimų, taisyklės, nustatytos aukštesnės galios Sutarties dokumente, visuomet yra laikomos pakeičiančiomis žemesnės galios Sutarties dokumente nustatytas analogiškas taisykles nuo Sutarties įsigaliojimo dienos. Jei Sutarties dalimi laikomi Tiekėjo pateikti dokumentai, įskaitant taisykles, aptarnavimo tvarkas, licencijas, jų naudojimo taisyklės, tai visos pateiktų dokumentų nuostatos, prieštaraujančios Įstatymui ir (ar) Pirkimo sąlygoms, laikomos negaliojančiomis.
   3. Sutarčiai taikoma ir ji aiškinama pagal Lietuvos Respublikos teisę. Visoms teisėms ir įsipareigojimams pagal Sutartį yra taikomi Lietuvos Respublikos teisės aktai.
   4. Jei Sutarties dokumentai nenustato kitaip, Sutarties tekstas turi būti suprantamas taikant šias pagrindines aiškinimo taisykles:
      1. žodžiai, žymintys konkrečią asmens lytį, reiškia bet kurią lytį;
      2. žodžiai, žymintys vienaskaitą, reiškia ir daugiskaitą, žodžiai, žymintys daugiskaitą, reiškia ir vienaskaitą;
      3. žodžiai „susitarti“, „susitarė“, „susitarimas“ visuomet reiškia, kad atitinkamas susitarimas Šalių turi būti įformintas raštu;
   5. Visos šioje Sutartyje vartojamos sąvokos ir terminai turi bendrinę reikšmę arba artimiausią Sutarties pobūdžiui specialiąją reikšmę, jei Sutartyje nėra nustatyta ir paaiškinta kitokia jų reikšmė.
   6. Tiek ši Sutarties BD, tiek Sutarties SD yra sudarytos, remiantis Įstatymo ir kitų teisės aktų nuostatomis. Esant situacijai, kuomet Sutarties BD ir (ar) Sutarties SD neatitinka Įstatyme išdėstytų reikalavimų, taikomos Įstatymo normos.
2. **SUTARTIES OBJEKTAS**
   1. Šios Sutarties objektas yra Prekės, nurodytos Sutartyje.
   2. Pagal šią Sutartį taip pat gali būti teikiamos Paslaugos ar atliekami Darbai, kuriems *mutatis mutandis* taikomos Sutarties nuostatos ir teisės aktų reikalavimai pagal Paslaugų / Darbų pobūdį bei Techninės specifikacijos reikalavimus.
3. **PREKIŲ APIMTIS IR KAINA**
   1. Prekių kiekis nurodytas Sutarties SD.
   2. Prekių įkainiai (jei taikoma) ir Bendra Sutarties kaina nurodyta Sutarties SD.
   3. Atskiri įkainiai ir Bendra Sutarties kaina negali būti keičiami, išskyrus jei toks keitimas aiškiai nustatytas su peržiūros procedūra Sutarties SD ir (ar) jei įkainiai mažinami rašytiniu Šalių susitarimu.
   4. Jei tam tikrai Paslaugai ar Darbui, ar Prekei Pirkimo sąlygose nenustatytas atskiras įkainis, tada viskas, kas susiję su Sutartyje nurodytų Prekių tiekimu, siekiant pasiekti galutinį Sutartyje nurodytą Pirkimo tikslą, turi būti įskaičiuota į Pasiūlymo kainą ir nebus papildomai apmokama (jei Sutarties SD ar Techninėje specifikacijoje nenustatyta kitaip). Tiekėjas į Pasiūlymo kainą bei atskirus Pasiūlyme nurodytus įkainius yra įskaičiavęs visas su Prekių tiekimu, Darbų atlikimu ir (ar) Paslaugų teikimu susijusias išlaidas, visus mokesčius (ir PVM), įskaitant, bet neapsiribojant:
      1. Visas išlaidas, susijusias su Sutarties vykdymu, įskaitant bet kokias galimas išlaidas susijusias su Prekių tiekimu, Paslaugų teikimu, Darbų atlikimu ir rezultato perdavimu visą Sutarties galiojimo laikotarpį, mokesčius, muito mokesčius ir pan.;
      2. Prekių tiekimo išlaidas, taip pat išlaidas, susijusias su darbo jėga bei Pirkėjo konsultavimu visą Sutarties galiojimo laikotarpį;
      3. Prekių kokybės garantijos, Paslaugų ir (ar) Darbų garantijų, įskaitant nemokamą garantinį aptarnavimą per visą kokybės garantijos terminą (toliau – Garantinis terminas) išlaidas, įskaitant visas patirtas Tiekėjo išlaidas dėl Garantinio termino galiojimo metu naudojamų medžiagų, transporto, personalo ir kt. Garantinis terminas ir su jo galiojimu susijusios Tiekėjo prievolės galioja ir po Sutarties pabaigos;
      4. apsirūpinimo įrankiais, draudimais, priemonėmis, žmogiškaisiais ir kitais ištekliais, reikalingais Sutarties vykdymui, išlaidas (jei taikoma);
      5. visas su dokumentų, numatytų Techninėje specifikacijoje, rengimu, derinimu ir pateikimu susijusias išlaidas;
      6. įsisteigimo Lietuvos Respublikoje išlaidas (jei tai reikalinga Prekių tiekimui užtikrinti), arba su laisvo prekių judėjimo teisės įgyvendinimu susijusias išlaidas (teisės pripažinimo dokumentų, patvirtinimų gavimo iš kompetentingų Lietuvos Respublikos institucijų ir (arba) profesinių bendrijų išlaidas ir kita);
      7. šios Sutarties sudarymo ir vykdymo išlaidas, įskaitant išlaidas, susijusias su sankcijų pritaikymu už netinkamą sutartinių įsipareigojimų vykdymą;
      8. visas tiesiogines ir netiesiogines išlaidas, susijusias su Prekių tiekimu/Darbų vykdymu/Paslaugų teikimu, kurias Tiekėjas, būdamas savo srities specialistu, turėjo ir galėjo numatyti, jei būtų buvęs pakankamai rūpestingas ir tinkamai atsižvelgęs į aplinkybę, kad Pirkėjas siekia, jog Tiekėjas perduotų kokybiškas Prekes kartu atlikdamas ir susijusius darbus, už Pasiūlyme nurodytą kainą;
      9. kitas su Sutarties vykdymu susijusias išlaidas.
   5. Visi mokėjimai ir atsiskaitymai pagal Sutartį vykdomi Lietuvos Respublikos nacionaline valiuta – eurais.
4. **MOKĖJIMAI, PINIGINĖS PRIEVOLĖS IR SULAIKYMAI**
   1. Pirkėjas moka Tiekėjui Sutarties SD numatyta tvarka.
   2. Tiekėjas, pateikdamas Sąskaitą ir Aktą, nurodo Sutarties datą ir numerį bei aiškiai detalizuoja, kokios konkrečios Prekės perduotos. Tiekėjas pateikiamoje Sąskaitoje papildomai turi nurodyti užsakymą pateikusio asmens (jeigu Užsakymas teikiamas) arba Sutarties SD nurodyto Pirkėjo už Sutarties vykdymą atsakingo asmens vardą, pavardę ir kontaktinį telefono numerį.
   3. Tiekėjas Sąskaitas turės pateikti Įstatyme nustatyta tvarka. Sąskaitos, pateiktos pažeidžiant Įstatymo nuostatas, laikomos negautomis ir Tiekėjas neturi teisės taikyti Pirkėjui netesybų ar reikalauti nuostolių atlyginimo.
   4. Jei Tiekėjui pagal Sutartį yra priskaičiuotos netesybos, Pirkėjo už Prekes mokėtina suma mažinama priskaičiuotų netesybų suma. Taip pat Pirkėjas turi teisę priskaičiuotas netesybas išskaičiuoti iš bet kokių Tiekėjui atliekamų mokėjimų teisės aktų nustatyta tvarka, pranešant Tiekėjui raštu apie tokių netesybų įskaitymą.
   5. Šalys susitaria taikyti tokią Pirkėjo mokėjimų, atliekamų pagal šią Sutartį, įskaitymo tvarką:
      1. pirmąja eile yra įskaitomi Tiekėjo reikalavimai, susiję su mokėjimo prievolių už pagal šią Sutartį perduotas Prekes įvykdymu;
      2. antrąja eile yra įskaitomi Tiekėjo reikalavimai, susiję su netesybų arba nuostolių pagal šią Sutartį atlyginimu;
      3. trečiąja eile yra įskaitomos kitos Pirkėjo Tiekėjui mokėtinos sumos (jei tokių yra).
   6. Jei mokėjimai pagal šią Sutartį yra tarptautiniai, taikoma SHA atsiskaitymų schema (mokančioji Šalis sumoka banko mokesčius už tarptautinį mokėjimo nurodymą, o užsienio bankų mokesčius sumoka mokėjimą priimanti Šalis).
   7. Pirkėjas turi teisę sulaikyti apmokėjimą Tiekėjui, jei Tiekėjas laiku nevykdo įsipareigojimų pagal šią Sutartį ar pažeidžia bent vieną Sutartyje nustatytą Tiekėjo įsipareigojimą. Mokėjimai sustabdomi laikotarpiui iki Tiekėjas panaikins visus Sutarties vykdymo pažeidimus / trūkumus.
   8. Tiekėjas prisiima visą riziką dėl to, kad ne nuo Pirkėjo priklausančių aplinkybių padidės su Sutarties vykdymu susijusios išlaidos ir Tiekėjui Sutarties vykdymas taps sudėtingesnis (Tiekėjui padidės įsipareigojimų vykdymo kaina). Įsipareigojimų vykdymo kainos padidėjimas nesuteikia Tiekėjui teisės reikalauti padidinti įkainius ar bendrą Sutarties kainą, ar sustabdyti Sutarties vykdymą, ar atsisakyti Sutarties šiuo pagrindu. Tai būtų laikoma esminiu Sutarties pažeidimu iš Tiekėjo pusės.
5. **KAINOS PERSKAIČIAVIMAS DĖL PVM**
   1. PVM bus apskaičiuojamas ir sumokamas prievolės apskaičiuoti PVM atsiradimo metu galiojančių teisės aktų nustatyta tvarka. Pasikeitus Lietuvos Respublikoje galiojančiuose teisės aktuose numatytam PVM tarifui, Sutartyje numatyta Prekių kaina (neįskaitant PVM) nesikeičia, o bendra Prekių kaina yra perskaičiuojama atitinkamai pasikeitusio PVM tarifo dydžiui. PVM tarifo pasikeitimo rizika priskiriama Pirkėjui.
6. **KVALIFIKACIJOS REIKALAVIMAI**
   1. Tiekėjas, įskaitant pasitelktus Ūkio subjektus, privalo užtikrinti atitikimą Pirkimo sąlygoms: pašalinimo pagrindų nebuvimą ir atitikimą kvalifikacijos reikalavimams; visą Sutarties galiojimo laikotarpį. Jei Pirkimo sąlygose keliami kvalifikacijos reikalavimai Tiekėjui ir (ar) Tiekėjo pasitelktam (-iems) specialistui (-ams), tai Tiekėjas privalo užtikrinti, kad lygiavertė kvalifikacija Tiekėjo ir (ar) jo specialisto (-ų) būtų užtikrinama visą Sutarties galiojimo laikotarpį.
   2. Tiekėjas turi teisę pakeisti Pasiūlyme nurodytą Tiekėjo specialistą, kuriam buvo keliami kvalifikacijos reikalavimai Pirkimo sąlygose tik esant visoms šioms sąlygoms: (i) Tiekėjas ne vėliau kaip prieš 10 (dešimt) Dienų iki pageidaujamos specialisto pakeitimo datos (prašymo teikimo terminas gali būti trumpesnis tik planuojamo keisti specialisto ligos ar mirties atveju) pateikia Pirkėjui motyvuotą rašytinį prašymą pakeisti specialistą; (ii) prašyme Tiekėjas nurodo kitą specialistą, kurį siūlo vietoj keičiamo Pirkimo metu Pasiūlyme nurodyto specialisto; (iii) kartu su prašymu Tiekėjas pateikia visus dokumentus, pagrindžiančius naujo specialisto atitikimą Pirkimo sąlygose įvardintai personalo kvalifikacijai; (iv) Tiekėjas gauna raštišką Pirkėjo sutikimą pakeisti specialistą Tiekėjo nurodytu nauju specialistu. Atsakymą Pirkėjas įsipareigoja pateikti ne vėliau kaip per 10 (dešimt) Dienų nuo šiame punkte nurodytų dokumentų gavimo iš Tiekėjo dienos. Įvykdžius visas šiame punkte nurodytas sąlygas, pasirašomas susitarimas dėl specialisto keitimo. Lygiaverčiu dokumentu bus laikoma Tiekėjo prašymas ir Pirkėjo rašytinis patvirtinimas, pasirašytas Pirkėjo įgalioto atstovo.
   3. Jei Tiekėjas Sutarčiai vykdyti nori paskirti papildomą (naują) specialistą, jis privalo prieš tai Pirkėjui įrodyti jo patikimumą ir gebėjimą vykdyti paskirtas funkcijas, pateikti specialisto kvalifikaciją pagrindžiančius dokumentus ir gauti raštišką Pirkėjo sutikimą dėl pasirinkto specialisto pasitelkimo Sutarties vykdymui. Naujai paskirtas specialistas privalo atitikti visus Pirkimo sąlygų kvalifikacijos reikalavimus, kurie keliami atitinkamos kategorijos, kuriai pasitelkiamas papildomas (naujas) specialistas, keliamus reikalavimus.
   4. Tiekėjas, Pirkėjui pareikalavus, per Pirkėjo nustatytą terminą privalo pateikti pakankamus įrodymus, jog jis turi visus pagal teisės aktų reikalavimus būtinus Prekių tiekimui Lietuvos Respublikoje leidimus, atestatus, licencijas ir (arba) kitus teisės aktais nustatytus reikalavimus atitinkančius dokumentus arba kitus dokumentus, Tiekėjo vidaus tvarkas, aprašus ir kitą dokumentaciją, kuri buvo nurodyta Pirkimo sąlygose kaip privaloma arba kurios patikrinimo poreikis kilo Sutarties vykdymo metu.
   5. Jei Tiekėjas pažeidžia bent vieną Sutarties BD 7 skyriaus nuostatą, jam draudžiama vykdyti Sutartį iki visiško trūkumų pašalinimo. Tiekėjas privalo per 5 (penkias) Darbo dienas nuo paaiškėjimo arba nuo Pirkėjo raginimo Tiekėjui išsiuntimo dienos pašalinti visus kvalifikacijos ir (ar) pašalinimo pagrindų trūkumus. Nepašalinęs trūkumų, Tiekėjas Pirkėjui moka netesybas nuo 6 (šeštos) raginimo išsiuntimo Tiekėjui Darbo dienos. Netesybos lygios Sutarties SD nustatytoms netesyboms už vėlavimą pristatyti / perduoti / įdiegti Prekes ir mokamos visą trūkumų šalinimo laikotarpį už kiekvieną vėlavimo Dieną arba Darbo dieną (jei terminas nustatytas Darbo dienomis) arba už valandą, jei terminas nustatytas valandomis. Jei netesybų dydis nustatytas procentais nuo neįvykdytų įsipareigojimų sumos, tai laikoma, kad procentas mokamas nuo likusios nesumokėtos Sutarties kainos. Jei Tiekėjas ilgiau nei 30 (trisdešimt) Dienų nuo pirmo raginimo Tiekėjui išsiuntimo dienos nepanaikina visų trūkumų dėl kvalifikacijos ar (ir) pašalinimo pagrindų, taikomi Sutarties BD 17.5. ir 17.6. punktai. Tuo atveju, jei dėl Tiekėjo, jo specialistų ar pasitelktų Ūkio subjektų neatitikimo Pirkimo sąlygoms Pirkėjui yra pritaikytos sankcijos iš Trečiųjų šalių, tai tokias sankcijas visa apimtimi Pirkėjui kompensuoja Tiekėjas per 10 (dešimt) Dienų nuo pareikalavimo.
7. **PREKIŲ KOKYBĖ**
   1. Prekėms ir jų kokybei keliami reikalavimai apibrėžiami Sutartyje, Tiekėjo Pasiūlyme, Prekių ir Prekių kokybės, tiekimo ir palaikymo (jei taikoma), aplinkosaugos ar (ir) saugos standartus nustatančiuose tarptautiniuose, Lietuvos Respublikos bei gamintojo/tiekėjo standartuose, taip pat teisės aktuose, reglamentuojančiuose tokio pobūdžio Prekių tiekimą ir palaikymą, saugos ir asmens duomenų, kibernetinės saugos reikalavimus. Pirkimo sąlygose nurodyti Paslaugų ir (ar) Prekių kokybės reikalavimai ir Tiekėjo Pasiūlyme pasiūlytos šių reikalavimų atitiktį įrodančios reikšmės, kai Pirkime ekonomiškai naudingiausias pasiūlymas buvo išrinktas pagal kainos (ar sąnaudų) ir kokybės santykį, o už atitinkamų reikalavimų atitiktį Tiekėjui buvo skiriami balai, turi būti užtikrinamos visą Sutarties galiojimo laikotarpį. Jei Sutartyje ir (ar) Tiekėjo Pasiūlyme nenumatyti konkretūs kokybės, tiekimo, Garantinio termino, aplinkosaugos, saugos reikalavimai, tai tiekiamų Prekių kokybė turi atitikti teisės aktų keliamus reikalavimus bei įprastai tokios rūšies Prekėms keliamus kokybės, techninius ir funkcinius standartus bei kitas sąlygas.
   2. Jei pagal Sutartį teikiamos Paslaugos ar atliekami Darbai, tai Paslaugų/Darbų kokybei ir atlikimui keliami reikalavimai apibrėžiami Sutartyje, Paslaugų/Darbų kokybę, teikimą, atlikimą, aplinkosaugą ar (ir) saugą nustatančiuose tarptautiniuose, Lietuvos Respublikos teisės aktuose ir standartuose. Jei Sutartyje nenumatyti konkretūs kokybės, atlikimo, teikimo, aplinkosaugos, saugos reikalavimai, tai teikiamų Paslaugų ir atliekamų Darbų kokybė turi atitikti teisės aktų keliamus reikalavimus bei įprastai tokios rūšies Paslaugoms/Darbams keliamus kokybės, techninius ir funkcinius standartus bei sąlygas. Paslaugoms ir Darbams Garantinis terminas nustatomas Sutartyje ir (ar) teisės aktuose. Jei Sutartis ar teisės aktai nenustato konkretaus Garantinio termino galiojimo, tai Pirkėjas turi teisę kreiptis dėl Paslaugų/Darbų trūkumų visą Sutarties galiojimo laikotarpį. Preziumuojama, kad Tiekėjas materialiai atsako už visus Paslaugų/Darbų trūkumus, paaiškėjusius Sutarties vykdymo metu, jeigu Tiekėjas neįrodo, kad trūkumai atsirado ne dėl Tiekėjo kaltės ar aplaidaus jo sutartinių įsipareigojimų vykdymo.
   3. Prekių ar jų dalies Garantinis terminas nustatomas Sutartyje ir pradedamas skaičiuoti nuo Prekių ar jų dalies, jeigu Prekės tiekiamos dalimis, perdavimo Pirkėjo nuosavybėn dienos, t. y. Akto pasirašymo dienos (išskyrus jei Prekės priimamos su trūkumais, tokiu atveju terminas skaičiuojamas nuo įrašo Akte apie trūkumų pašalinimą dienos). Nustatytas Garantinis terminas neapriboja Pirkėjo teisės pareikšti reikalavimus Tiekėjui dėl perduotų Prekių trūkumų Lietuvos Respublikos civilinio kodekso 6.338 str. nustatyta tvarka ir terminais.
   4. Jeigu Pirkėjas negali naudotis Prekėmis, kurioms yra nustatytas Garantinis terminas, dėl Prekių trūkumų ir (ar) nuo Tiekėjo priklausančių kliūčių, tai Garantinis terminas neskaičiuojamas tol, kol Tiekėjas tas kliūtis pašalina (kliūtimis laikomi Prekių trūkumai). Tokiu atveju Tiekėjas privalo pratęsti Garantinį terminą tokiam laikui, kurį Pirkėjas negalėjo Prekių naudoti dėl Prekių trūkumų.
   5. Tiekėjas, pasirašydamas Sutartį, garantuoja, kad perduodamų Prekių disponavimo, valdymo ir naudojimosi teisės nėra apribotos, taip pat Prekės yra naujos (jei Sutartyje nenustatyta kitaip), nenaudotos, tinkamos naudoti pagal jų tikslinę paskirtį, be paslėptų Prekių trūkumų, dėl kurių Prekių nebūtų galima naudoti pagal jų tikslinę paskirtį arba dėl kurių sumažėtų Prekių naudingumas. Tiekėjas taip pat garantuoja, kad Prekės, perduodamos pagal Sutartį, yra kokybiškos, neturi dizaino, medžiagų ar darbo defektų.
   6. Vadovaujantis Lietuvos Respublikos civilinio kodekso 6.317 straipsniu, Tiekėjo garantija (patvirtinimas) dėl Prekių nuosavybės teisės ir jų kokybės yra, nepaisant to, ar tokia garantija Sutartyje numatyta, ar ne (garantija pagal įstatymą).
   7. Preziumuojama, kad Tiekėjas materialiai atsako už visus Prekių trūkumus, paaiškėjusius Prekių perdavimo – priėmimo metu ar (ir) Garantinio termino galiojimo metu, jeigu neįrodo, kad Prekių trūkumai atsirado po Prekių perdavimo Pirkėjui dėl to, kad Pirkėjas ar su juo susijusios trečiosios šalys pažeidė Prekių naudojimo ar saugojimo taisykles.
   8. Prekių trūkumai Prekių perdavimo – priėmimo metu ar (ir) po Akto pasirašymo turi būti pašalinti Sutarties SD nustatytais terminais Tiekėjo sąskaita. Pirkėjas turi teisę nepriimti Prekių, jei pastebimi Prekių trūkumai. Apie pastebėtus Prekių trūkumus yra pažymima Akte, nurodant priimto sprendimo motyvus. Prekės gali būti Pirkėjo priimamos su neesminiais trūkumais, Akte nurodant trūkumus ir terminą, per kurį trūkumai turi būti pašalinti (tik tais atvejais, jei Techninėje specifikacijoje nurodyta, kas bus laikoma neesminiais trūkumais). Visais atvejais visus Darbus ir (ar) Paslaugas, susijusius su Prekių trūkumų pašalinimu ar Prekių keitimu ir pačiomis Prekėmis, Tiekėjas atlieka savo sąskaita per Sutarties SD nurodytą trūkumų šalinimo terminą (jei Šalys nesusitarė dėl trumpesnio termino). Sutartyje nustatytas atsiskaitymo terminas pradedamas skaičiuoti ir Pirkėjui atsiranda prievolė atsiskaityti su Tiekėju tik po to, kai Pirkėjas įsitikina, jog trūkumai, įskaitant neesminius, yra visiškai pašalinti. Trūkumų pašalinimas pažymimas Akte ir patvirtinamas Šalių parašais.
   9. Prekių trūkumų šalinimas nepratęsia Prekių tiekimui skirto ir Sutartyje/Užsakyme užfiksuoto termino.
   10. Tiekėjui per Sutarties SD nustatytą terminą nepašalinus Prekių perdavimo – priėmimo metu ir (ar) Garantinio termino galiojimo metu nustatytų Prekių trūkumų arba nepakeitus trūkumų turinčių Prekių kokybiškomis, Tiekėjas, Pirkėjui pareikalavus, moka Pirkėjui Sutarties SD nustatyto dydžio netesybas už vėlavimą pašalinti trūkumus bei atlygina Pirkėjo dėl to patirtus nuostolius tiek, kiek jų nepadengia netesybos.
   11. Tiekėjui per Sutarties SD nustatytą terminą nepašalinus nustatytų Prekių trūkumų arba nepakeitus trūkumų turinčių Prekių kokybiškomis, ir kai dėl tokių trūkumų Prekės negali būti naudojamos pagal paskirtį, Pirkėjas, įspėjęs Tiekėją prieš 1 (vieną) Darbo dieną, turi teisę pašalinti trūkumus savo jėgomis arba pasitelkdamas trečiąsias šalis, o Tiekėjas tokiu atveju įsipareigoja per 10 (dešimt) Dienų apmokėti Pirkėjo patirtas trūkumų šalinimo išlaidas ir kitas susijusias išlaidas pagal Pirkėjo pateiktą sąskaitą faktūrą ar kitą lygiavertį dokumentą. Pirkėjas įsigyja tokias pat ar lygiavertes prekes iš trečiųjų šalių, vadovaujantis teisės aktų nuostatomis arba pagal turimas sutartis. Tiekėjas privalo apmokėti visą pateiktą trūkumų šalinimo bei kitų išlaidų sumą, išskyrus atvejus, kai Tiekėjas įrodo, kad Prekių trūkumai atsirado dėl Pirkėjo kaltės, pasireiškusios Prekių sandėliavimu ar eksploatavimu, nesilaikant Tiekėjo pateiktų rašytinių instrukcijų.
   12. Tiekėjas atlygina pagal Pirkėjo pateiktą sąskaitą faktūrą Pirkėjo nuostolius, susijusius su Prekių kokybės (gedimų) nustatymu valstybės įgaliotose įstaigose, turinčiose teisę atlikti tokią paslaugą. Pirkėjas turi teisę be Tiekėjo išankstinio sutikimo atlikti tokią Prekių ekspertizę, jei Pirkėjui kilo pagrįstų abejonių dėl Prekių kokybės priėmimo perdavimo ar Garantinio termino metu arba jei po Prekių perdavimo Pirkėjui paaiškėja Prekių paslėpti defektai, neatitikimai Sutarties ar teisės aktų reikalavimams ar Prekių (ar jų dalies) negalima naudoti pagal tiesioginę paskirtį dėl veikimo sutrikimų ar kitų trūkumų.
   13. Prekių perdavimo – priėmimo metu ar Garantinio termino galiojimo metu Pirkėjas turi teisę grąžinti nekokybiškas Prekes Tiekėjui, nesuteikdamas Tiekėjui teisės nekokybiškas Prekes pakeisti ar pašalinti Prekių trūkumus, jei dėl Prekių trūkumų kyla pavojus elektros ir (ar) dujų infrastruktūrai, informacinių technologijų sistemų saugumui ar nepertraukiamam jų darbui, trečiosioms šalims ar gedimai yra nuolatinio pobūdžio ir (ar) pasikartojantys (daugiau nei penkių Prekių gedimai per mėnesį arba daugiau kaip 2 (du) gedimai vienos Prekės per vieną mėnesį). Tokiu atveju Tiekėjas privalo per 10 (dešimt) Dienų savo sąskaita atsiimti Prekes iš Pirkėjo nurodytos vietos, atitinkamai sumažinama pagal Sutartį Tiekėjui mokėtina Sutarties kaina tokių trūkumų turinčių Prekių verte.
   14. Tiekėjas, tiekdamas Prekes ir (ar) atlikdamas su Prekių tiekimu susijusius Darbus/Paslaugas, užtikrina saugos darbe, priešgaisrinės saugos, aplinkos apsaugos bei kitų teisės aktų nustatytų reikalavimų, taikomų tiekiant Prekes, laikymąsi.
   15. Tiekėjas, Pirkėjui pareikalavus, per Pirkėjo nustatytą terminą privalo pateikti Pirkėjui pakankamus įrodymus, jog jis turi visus pagal teisės aktų reikalavimus būtinus Prekių tiekimui Lietuvos Respublikoje leidimus, atestatus, licencijas ir (arba) kitus teisės aktų nustatytus reikalavimus atitinkančius dokumentus ar tam tikrų dokumentų pagrįstas poreikis kilo dėl nacionalinio saugumo, asmens duomenų apsaugos, kibernetinio saugumo.
   16. Esant Kliento abejonėms ir / ar kilus ginčui dėl Prekių kokybės, Šalys gali skirti ekspertizę. Ekspertizę atlieka nepriklausomas ekspertas suderintas Šalių sutarimu. Už ekspertizės atlikimą Šalys sumoka lygiomis dalimis, o po eksperto pateiktos išvados gavimo, neteisi ginčo Šalis apmoka kitos Šalies patirtas ekspertizės atlikimo išlaidas.
8. **SUTARTIES VYKDYMO TVARKA**
   1. Prekių tiekimo terminai ir tvarka nurodyta Sutartyje ir Techninėje specifikacijoje.
   2. Tiekėjas, įvykdęs Sutartyje numatytus įsipareigojimus ar jų dalį pagal Sutartyje nurodytą skaidymą turi kreiptis į Pirkėją raštu dėl Akto pasirašymo. Prekė laikoma perduota tik Šalims pasirašius Aktą, kuriame nurodoma kokia Prekė ar jos dalis perduodama. Jei Aktas su nurodytais trūkumais grąžinamas Tiekėjui ar Akte yra įrašas apie Prekių neesminius trūkumus, tai toks pasirašytas Aktas nelaikomas tinkamu pagrindu apmokėjimui, kol nebus pašalinti visi Akte nurodyti trūkumai ir Šalys to nepatvirtins parašais Akte.
   3. Tiekėjas turi teisę pateikti Sąskaitą už tinkamai ir kokybiškai, be trūkumų, įskaitant neesminius, įvykdytus įsipareigojimus ar jų dalį tik po Akto pasirašymo, kuriuo Pirkėjas patvirtino atitinkamų įsipareigojimų ar jų dalies perėmimą ir kokybę (jei Sutarties SD nenumatyta kita apmokėjimo tvarka). Aktas turi būti surašytas dviem vienodą teisinę galią turinčiais egzemplioriais, kuriuos pasirašo abiejų Šalių įgalioti asmenys, jei Sutarties SD nenumatyta kitaip.
   4. Jei kitaip nenumatyta Sutarties SD, Pirkėjas turi ne vėliau kaip per 5 (penkias) Darbo dienas nuo Tiekėjo raštiško kreipimosi gavimo pasirašyti Aktą arba Akte nurodyti trūkumus ir grąžinti Aktą Tiekėjui (el. paštu, nurodytu Sutartyje). Kai trūkumai pašalinti, Tiekėjas pakartotinai kreipiasi į Pirkėją ir, jei nustatoma, kad trūkumai pašalinti, Pirkėjas tai pažymi Akte, Šalys pasirašo Aktą ir Tiekėjas įgyja teisę į apmokėjimą Sutartyje nustatyta tvarka. Akto pasirašymas neapriboja Pirkėjo teisės kreiptis į Tiekėją dėl paslėptų defektų šalinimo Tiekėjo sąskaita.
   5. Tiekėjas Akto pasirašymo metu atiduoda Pirkėjo nuosavybėn visus brėžinius, instrukcijas ir kitus duomenis bei dokumentus, nurodytus Sutartyje ar (ir) kurie priklauso įvykdytai įsipareigojimų daliai. Kol Pirkėjui nepateikiamos su Prekių naudojimusi susiję ar kiti Sutartyje nurodyti dokumentai ir informacija, laikoma, kad Tiekėjo sutartiniai įsipareigojimai neįvykdyti.
   6. Prekių tiekimo, įskaitant visas su Prekių tiekimu susijusius Darbus ir (ar) Paslaugas, išlaidos turi būti įskaičiuotos į Tiekėjo Pasiūlymą ir apmokamos tik Tiekėjo sąskaita, jei Techninėje specifikacijoje nenurodyta kitaip.
   7. Prekių atsitiktinio žuvimo ar sugedimo rizika iki Akto pasirašymo (Tiekėjui pašalinus trūkumus) momento tenka Tiekėjui.
   8. Nesibaigus Sutartyje nustatytam Prekių pristatymo terminui, Šalių rašytiniu sutarimu, Prekių pristatymo terminai gali būti pratęsti, jeigu Tiekėjas, likus ne mažiau kaip 10 (dešimt) kalendorinių dienų iki termino pabaigos (jei Prekių pristatymo terminas trumpesnis nei 15 (penkiolika) Dienų, tokiu atveju Tiekėjas privalo kreiptis dėl termino pratęsimo likus ne mažiau kaip 2 (dviem) Darbo dienoms), pateikia Pirkėjui argumentuotą prašymą pratęsti Prekių pristatymo terminą ir jame nurodytos aplinkybės yra susijusios bent su viena iš šių aplinkybių:
      1. Pirkėjo pateikiami papildomi nurodymai Tiekėjui turi įtakos Tiekėjo Prekių pristatymo terminui (-ams);
      2. valstybės ar savivaldos institucijų veiksmai arba bet kokios kitos kliūtys, priskirtinos Pirkėjui ir (arba) Pirkėjo samdomiems tretiesiems asmenims, trukdo Tiekėjui laiku įvykdyti įsipareigojimus (įskaitant, bet neapsiribojant, leidimų, sutikimų ar kitokių analogiškų dokumentų neišdavimas teisės aktų nustatytais terminais, kai nėra Tiekėjo kaltės). Tiekėjas turi įrodyti, kad Tiekėjas kaip profesionalus rinkos dalyvis, išmanantis rinką ir teisės aktus, negalėjo numatyti šių aplinkybių Pasiūlymo teikimo metu ar kad institucijos vėluoja nuo oficialiai joms nustatyto atsakymo termino pateikti atitinkamus leidimus/dokumentus ne dėl Tiekėjo kaltės: netinkamos kokybės dokumentų pateikimas, pakartotinis derinimas dėl Tiekėjo aplaidumo/kaltės nelaikomas tinkamu pagrindu;
      3. vykdant Sutartį, paaiškėja šios Sutarties pasirašymo metu nenumatytos aplinkybės (nenumatytas Pirkėjo pateikto Užsakymo keitimas, trečiųjų asmenų, priskirtinų Pirkėjui, veiksmai ar neveikimas, ikiteismine ar teismine tvarka vykstantys ginčai, su Sutarties vykdymu susijusių teisės aktų nuostatų pasikeitimas, Pirkėjui paaiškėja naujos aplinkybės, kurioms esant būtina peržiūrėti Užsakymo kiekį ar pristatymo sąlygas ir pan.).
      4. Tiekėjas negali laiku pristatyti Prekių dėl kompetentingų institucijų sprendimu sustabdytos ar apribotos jo veiklos, jei toks sprendimas nepriklauso nuo paties Tiekėjo, jo vadovybės, personalo veikimo ir /(ar) neveikimo ir dėl šių priežasčių Tiekėjas objektyviai negali pristatyti Prekių Sutartyje nustatytais terminais, bei pateikia įrodymus, pagrindžiančius, kokių priemonių yra imamasi, kad aplinkybės, trukdančios vykdyti Sutartimi prisiimtus įsipareigojimus, būtų pašalintos (pvz. kaip Tiekėjas perorganizuoja personalo darbą ir pan.) ir Prekės būtų pristatytos kuo greičiau.
      5. Pirkėjas nevykdo ar netinkamai vykdo savo įsipareigojimus pagal šią Sutartį ir todėl Tiekėjas negali tiekti Prekių;
      6. ypač nepalankios meteorologinės sąlygos turi įtakos Tiekėjo Prekių tiekimo terminams;
      7. yra kitos aplinkybės, aiškiai nurodytos Techninėje specifikacijoje.
   9. Klientas taip pat turi teisę inicijuoti Paslaugų teikimo termino (-ų) pratęsimą, jei yra bent viena iš Sutarties BD 9.8. punkte nurodytų aplinkybių.
   10. Tiekėjo kontrahento sutartinių įsipareigojimų nevykdymas nėra laikomas svarbia aplinkybe, kurios pagrindu būtų galima pratęsti/pakeisti Prekių pristatymo terminą, išskyrus atvejus, kai Tiekėjo kontrahento veikla jo valstybės kompetentingų institucijų sprendimų yra sustabdyta ir (ar) apribota, šios aplinkybės nepriklauso nuo jo paties, jo vadovybės, personalo veikimo ir (ar) neveikimo, taip pat dėl kontrahento valstybėje vykstančios blokados, terorizmo, perversmo, kitų neramumų, radiacinio ar kitokio pavojingo gyvybei oro užterštumo, kompetentingų institucijų sprendimu paskelbtos pandemijos, ekstremalios situacijos ir Tiekėjo kontrahento pakeisti kitu kontrahentu objektyviai neįmanoma (pvz. prekes gamina vienintelis kontrahentas ir nėra kitos alternatyvos), o šių aplinkybių Tiekėjas negalėjo kontroliuoti bei protingai numatyti Sutarties sudarymo metu. Tiekėjas, šiuo pagrindu prašydamas pratęsti Prekių pristatymo terminus, privalo Pirkėjui pateikti rašytinius įrodymus, pagrindžiančius aplinkybių, kuriomis remiamasi, egzistavimą bei dėl kokių priežasčių pakeisti kontrahento kitu objektyviai neįmanoma. Tiekėjo kontrahento pakeitimo ekonominės pasekmės tenka pačiam Tiekėjui ir negali būti laikomos pagrįsta priežastimi nekeisti kontrahento.
   11. Šalys įsipareigoja nedelsiant raštu informuoti viena kitą apie Sutarties BD 9.8. ir (ar) 9.10. punkte (-uose) nurodytų aplinkybių atsiradimą.
   12. Sutartyje nustatytas Prekių pristatymo terminas, vadovaujantis Sutarties BD 9.8. ir (ar) 9.10. punktu (-ais), gali būti pratęsiamas tik tam laikotarpiui, kurį Tiekėjas gali įrodyti pateikęs objektyvius įrodymus (nuotraukos, prašymai, valstybės institucijų patvirtinimai ar kt.).
   13. Sutartyje nustatytas Prekių pristatymo terminas pratęsiamas ne ilgesniam kaip 30 (trisdešimties) kalendorinių dienų terminui. Jeigu nesibaigus termino pratęsimo laikotarpiui paaiškėja, kad aplinkybės neišnyko ar atsirado kitų aplinkybių, nurodytų Sutarties BD 9.8. ir (ar) 9.10. punkte (-uose), rašytiniu Šalių susitarimu, tik Tiekėjui pateikus prašymą su pagrindimu ir įrodymais, Prekių pristatymo terminas gali būti pratęsiamas dar 30 (trisdešimties) kalendorinių dienų terminui. Pratęsimų skaičius neribojamas, tačiau bendras Prekių tiekimo terminas negali būti ilgesnis kaip 3 (treji) metai.
   14. Prekių tiekimo termino pratęsimas visais atvejais įforminamas rašytiniu Šalių susitarimu.
   15. Pirkėjas taip pat turi teisę inicijuoti Prekių tiekimo termino (-ų) pratęsimą, jei yra bent viena iš Sutarties BD 9.8. ir (ar) 9.10. punkte (-uose) nurodytų aplinkybių, pateikiant rašytinį nurodymą Tiekėjui pratęsti Prekių pristatymo terminą ne ilgesniam kaip 30 (trisdešimt) kalendorinių dienų terminui. Šalims susitarus dėl pratęsimo, pasirašomas rašytinis susitarimas. Pratęsimų skaičius neribojamas (tik esant bent vienai iš Sutarties BD 9.8. ir (ar) 9.10. punkte (-uose) nurodytų aplinkybių, kurias galima pagrįsti objektyviai), tačiau bendras Sutarties galiojimo laikotarpis negali būti ilgesnis nei numatyta Sutartyje.
   16. Terminų pratęsimų laikas visais atvejais įskaitomas į Sutarties galiojimo laiką.
   17. Tiekėjui vėluojant perduoti Prekes Sutartyje nustatytais terminais, Tiekėjas, Pirkėjui pareikalavus, moka Pirkėjui Sutarties SD nustatyto dydžio netesybas bei atlygina Pirkėjo dėl to patirtus nuostolius tiek, kiek jų nepadengia netesybos. Jei vėlavimas trunka ilgiau nei 10 (dešimt) Dienų, Pirkėjas, prieš tai informavęs Tiekėją ir nelaukdamas Tiekėjo atsakymo, turi teisę įsigyti tokias pat ar lygiavertes prekes rinkoje arba naudoti turimas ar kitokiu būdu užtikrinti žalos atsiradimo tikimybę ar ją sumažinti, o Tiekėjas įsipareigoja atlyginti turėtas išlaidas pagal Pirkėjo pateiktą apmokėjimo dokumentą. Turėtos išlaidos – visos išlaidos, susijusios su šiame punkte nurodytais veiksmais įskaitant bet neapsiribojant: transportavimo, diegimo, prekės kainos skirtumą, naujo pirkimo konkurso organizavimą, alternatyvių priemonių žalai sumažinti taikymo kaštai, Pirkėjo darbuotojų kaštai ir pan.
   18. Netesybų sumokėjimas neatleidžia Tiekėjo nuo pareigos pašalinti trūkumus ir tinkamai vykdyti Sutartį. Pirkėjui pareiškus reikalavimą atlyginti patirtus nuostolius, netesybos įskaitomos į nuostolių atlyginimą.
   19. Pirkėjas, gavęs argumentuotą Tiekėjo prašymą, kuriame aiškiai nurodomos ir objektyviai pagrindžiamos Prekių pristatymo terminų pažeidimo (vėlavimo) priežastys, susijusios su bent viena iš Sutarties BD 9.8. ir (ar) 9.10. punkte (-uose) išvardintų aplinkybių, pagrįstų faktiniais įrodymais, turi teisę nereikalauti Tiekėjo mokėti netesybų šių aplinkybių egzistavimo laikotarpiu, tačiau tik tuo atveju, jei Prekių pristatymo terminas nebuvo pratęstas laiku ne dėl Tiekėjo aplaidumo ar neveikimo.
   20. Pirkėjas taip pat turi teisę inicijuoti atleidimo nuo netesybų procedūrą, jei jis nustato, kad aplinkybės, dėl kurių turi būti mokamos netesybos, atsirado dėl Pirkėjo veiksmų, priklausančių nuo Pirkėjo, ar yra bent viena iš Sutarties BD 9.8. ir (ar) 9.10. punkte (-uose) nurodytų aplinkybių. Tokiu atveju Pirkėjas privalo objektyviai pagrįsti aplinkybes ir raštu pranešti Tiekėjui apie netesybų netaikymą, nurodydamas priežastis ir netesybų netaikymo periodą.
   21. Tiekėjo kontrahento (Subtiekėjo, pasitelktų Ūkio subjektų, Trečiųjų asmenų, gamintojo ar kt.) sutartinių įsipareigojimų nevykdymas nėra laikomas aplinkybe, kurios pagrindu būtų galima atleisti Tiekėją nuo netesybų mokėjimo.
   22. Sutartyje nustatytas atleidimas nuo netesybų, vadovaujantis Sutarties BD 9.19. punktu, gali būti taikomas tik tam laikotarpiui, kurį gali įrodyti ir pagrįsti atleidimą inicijavusi Šalis, pateikusi objektyvius įrodymus ir argumentus (nuotraukos, prašymai, dokumentai, raštai su datomis, valstybės institucijų patvirtinimai ar kt.) kiekvienai prašomai atleidimo dienai, aiškiai nurodant kaip pasireiškė aplinkybė, kiek laiko ji trūko, kodėl tiek laiko Tiekėjas negalėjo jos pašalinti ir pan.
   23. Pirkėjas visais atvejais privalo raštu išnagrinėti visus argumentus bei įrodymus ir nustatyti pagrįstą atleidimo nuo netesybų laikotarpį bei raštu informuoti Tiekėją. Netesybų netaikymas neatleidžia Tiekėjo nuo tinkamo sutartinių įsipareigojimų vykdymo Sutartyje nustatyta tvarka ir terminais. Netesybų netaikymas nepratęsia Sutarties galiojimo termino.
   24. Netesybų netaikymas visais atvejais įforminamas rašytiniu Šalių susitarimu. Lygiaverčiu dokumentu bus laikomas Tiekėjo rašytinis prašymas su įrodymais ir Pirkėjo rašytinis patvirtinimas, pasirašytas įgalioto Pirkėjo atstovo.
   25. Sutartinių įsipareigojimų vykdymą galima stabdyti pagrįstam laikotarpiui, bet ne ilgiau kaip 12 (dvylikai) mėnesių vadovaujantis Lietuvos Respublikos civilinio kodekso 6.58, 6.207 ir 6.661 str.: sustabdytas finansavimas arba trūksta finansavimo; būtinas papildomas laikas įvykdyti papildomų darbų viešąjį pirkimą; laiku nepateikta įranga, kurią privalo pateikti Pirkėjas. Tiekėjas, pateikęs raštišką prašymą ir visus susijusius įrodymus, gauna raštišką Pirkėjo sutikimą dėl įsipareigojimų vykdymo termino sustabdymo. Siekiant išvengti bet kokių abejonių, Šalys susitaria, kad Šalims įvykdžius visas šiame punkte nurodytas sąlygas, atskiras susitarimas dėl Sutarties pakeitimo nebus sudaromas, o Šalių viena kitai pateikti šiame punkte nurodyti dokumentai yra laikomi neatskiriama Sutarties dalimi.
   26. Aiškumo tikslais pažymėtina, kad Sutartyje numatyti atitinkami institutai taikomi tokiu eiliškumu: Prekių tiekimo terminų pratęsimas, sutartinių įsipareigojimų vykdymo stabdymas Sutarties BD 9.25. punkto pagrindu, atleidimas nuo atsakomybės dėl nenugalimos jėgos (force majeure) aplinkybių. Nenugalimos jėgos (force majeure) institutas taikomas tik tais atvejais, kai Prekių tiekimo terminų negalima pratęsti Sutarties BD 9.8. ir (ar) 9.10 punktuose numatytais pagrindais ar sustabdyti sutartinių įsipareigojimų vykdymo Sutarties BD 9.25 punkto pagrindu ir iš Tiekėjo pateiktų įrodymų, pagrindžiančių nenugalimos jėgos (force majeure) aplinkybes, galima spręsti, kad įvykis atitinka visas force majeure taikymo sąlygas. Visais atvejais sprendimo teisė, kurį institutą taikyti, priklauso Pirkėjui, atsižvelgiant į Sutarties nuostatas ir Tiekėjo pateiktus įrodymus.
   27. Jei Prekių tiekimo metu Tiekėjas privalo paimti tam tikrus Pirkėjo daiktus ir, pristatęs Prekes, juos grąžinti Pirkėjui, arba Prekių tiekimo tikslu Pirkėjas suteikia Tiekėjui bet kokius Pirkėjui priklausančius kilnojamuosius daiktus, nepažeidžiant kitų Sutarties nuostatų, taikomos tokios taisyklės:
       1. tokius daiktus Pirkėjas perduoda Tiekėjui EXW sąlygomis pagal INCOTERMS 2010 raštu nurodytoje vietoje;
       2. Sutartyje arba kitaip raštu nustatytais terminais Tiekėjas grąžina Pirkėjui perduotus daiktus DDP sąlygomis pagal INCOTERMS 2010 į raštu nurodytą pristatymo vietą.
       3. toks Pirkėjo daiktų perdavimas Tiekėjui nesuteikia Tiekėjui jokių valdymo teisių į šiuos daiktus, išskyrus tas, kurios yra būtinos Tiekėjo įsipareigojimų pagal šią Sutartį vykdymui.
   28. Jei Sutarties dokumentai nustato, kad, tiekdamas Prekes, Tiekėjas kartu privalo Pirkėjui teikti tam tikras paslaugas ir (arba) Pirkėjo naudai atlikti tam tikrus darbus, tokiam paslaugų teikimui ar darbų atlikimui (įskaitant pranešimų dėl kokybės pateikimo terminus ir tvarką) *mutatis mutandis* taikomos visos šios Sutarties nuostatos, nustatančios Prekių tiekimo tvarką.
   29. Nepažeidžiant šios Sutarties BD 9 skyriaus nuostatų, Prekių tiekimui pagal šią Sutartį taip pat taikomos tokios specialiosios taisyklės:
       1. Visos Pirkėjui tiekiamos Prekės turi būti pristatomos DDP sąlygomis pagal INCOTERMS 2020, įskaitant Prekių iškrovimo ir Susijusių darbų išlaidas. Prekių pristatymo adresas nurodytas Sutarties SD 6 dalyje.
   30. Jei Prekės Pirkėjui yra perduodamos tiesioginiam naudojimui, o ne sunaudojamos Prekių tiekimo rezultatui pasiekti, taikomos priėmimo – perdavimo ir pretenzijų dėl Prekių gabenimo metu atsiradusių defektų pateikimo procedūros, nustatytos Ženevos tarptautinio krovinių vežimo keliais (CMR) konvencijoje.
   31. Sutarties galiojimo metu Tiekėjas turi teisę keisti Prekės modelį ar (ir) gamintoją, tik gavęs rašytinį Pirkėjo sutikimą. Siekdamas keisti Prekę, Tiekėjas privalo pateikti Pirkėjui argumentuotą prašymą su objektyviais įrodymais, kad keičiamos naujos Prekės visiškai atitinka Sutarties reikalavimus, yra ne prastesnės, o lygiavertės ar geresnės kokybės, nebus keičiami Prekių įkainiai (išskyrus teisę mažinti įkainius), pristatymo terminai ir kitos Sutarties sąlygos, bei pateikti keičiamų naujų prekių dokumentus.
   32. Šalys susitaria, kad atskiras susitarimas dėl Sutarties keitimo (modelio ar gamintojo keitimo) pasirašomas nebus, lygiaverčiu dokumentu bus laikoma Tiekėjo rašytinis prašymas su dokumentais ir paaiškinimais bei rašytinis Pirkėjo sutikimas, pasirašytas įgalioto atstovo. Visi Tiekėjo pateikti dokumentai bei Pirkėjo sutikimas laikomi neatskiriama Sutarties dalimi.
   33. Šalys susitaria, kad atskiras susitarimas (prekių keitimo naujomis atveju) dėl Sutarties keitimo pasirašomas nebus. Lygiaverčiu dokumentu bus laikomas Tiekėjo prašymas bei rašytinis Pirkėjo sutikimas. Visi Teikėjo pateikti dokumentai bei Pirkėjo sutikimas laikomi neatskiriama Sutarties dalimi.
9. **ŠALIŲ PATVIRTINIMAI IR GARANTIJOS**
   1. Kiekviena iš Šalių pareiškia ir garantuoja kitai Šaliai, kad:
      1. Šalis yra tinkamai įsteigta ir teisėtai veikia pagal buveinės valstybės teisės aktų reikalavimus;
      2. Šalis atliko visus teisinius veiksmus, būtinus, kad Sutartis būtų tinkamai sudaryta ir galiotų;
      3. sudarydama Sutartį, Šalis neviršija savo kompetencijos ir nepažeidžia ją saistančių teisės aktų, taisyklių, statutų, teismo sprendimų, įstatų, nuostatų, potvarkių, įsipareigojimų ir susitarimų;
      4. Šalies atstovai, pasirašę šią Sutartį, yra Šalies tinkamai įgalioti ją pasirašyti ir Šalių ir (ar) jų atstovų asmens duomenys, būtini tinkamam Sutarties sudarymui, nelaikomi konfidencialia informacija;
      5. Šaliai nėra žinoma apie jokius būsimus teisinės aplinkos pasikeitimus, kurie gali turėti įtakos Šalies įsipareigojimų pagal šią Sutartį vykdymui;
      6. Sutartis yra Šaliai galiojantis, teisinis ir ją saistantis įsipareigojimas, kurio vykdymo galima pareikalauti pagal Sutarties sąlygas;
      7. Sutarties įsigaliojimo dieną Šalims šios Sutarties sąlygos yra aiškios ir vykdytinos;
      8. nei šios Sutarties sudarymas, nei Pirkėjo ar Tiekėjo šia Sutartimi prisiimtų įsipareigojimų vykdymas neprieštarauja ir nepažeidžia (i) jokio teismo, arbitražo, valstybinės ar savivaldos institucijos sprendimo, įsakymo, potvarkio ar nurodymo, kuris yra taikomas Šalims; (ii) jokios sutarties ar kitokio sandorio, kurio šalimi yra atitinkama Šalis, ar (iii) jokio Šalims taikomo įstatymo ar kito teisės norminio akto nuostatų.
   2. Tiekėjas patvirtina, kad:
      1. nedalyvauja Lietuvos Respublikos konkurencijos įstatymo 5 straipsnyje nurodytuose draudžiamuose susitarimuose ir susitarimuose, pažeidžiančiuose Įstatyme nurodytus principus;
      2. turi visus teisės aktais numatytus leidimus, licencijas, darbuotojus, organizacines ir technines priemones, reikalingas Prekėms tiekti;
      3. į Pasiūlymo kainą įskaičiavo visas išlaidas ir mokesčius, būtinus tinkamam Sutarties įvykdymui Sutartyje nustatytais terminais ir tvarka bei prisiima riziką dėl to, kad gali padidėti su Sutarties vykdymu susijusios Tiekėjo išlaidos ir (arba) Tiekėjui Sutarties vykdymas taps sudėtingesnis;
      4. yra susipažinęs arba įsipareigoja susipažinti su visais Pirkėjo vidaus teisės aktais (kiek jų atskleista Pirkimo sąlygose ar (ir) sudarant Sutartį), reikšmingais tinkamam Tiekėjo įsipareigojimų vykdymui, ir įsipareigoja tinkamai juos vykdyti;
      5. tiek Sutarties sudarymo metu, tiek visą jos galiojimo laikotarpį Tiekėjui (jo pasitelkiami subtiekėjai, ūkio subjektai ar kitos trečiosios šalys) ir/ar jo (jų) akcininkas (-ai) ir/ar tiesioginis (-iai) ar netiesioginis (-iai) galutinis (-iai) naudos gavėjas (-ai) ir/ar jų valdomas (-i) subjektas (-ai) (toliau – Subjektai), nėra įtraukti į bet kokį Europos Sąjungos ir/ar Jungtinių Tautų ir/ar Didžiosios Britanijos ir/ar Jungtinių Amerikos Valstijų ir/ar Lietuvos Respublikos prekybinių, ekonominių, finansinių ar kitų sankcijų sąrašą (-us) ir/ar panašų sąrašą (toliau – Sankcijų sąrašai), o taip pat nei vienam iš Subjektų nėra pareikštas bet koks įtarimas, susijęs su dalyvavimu pinigų plovimo, teroristinės veiklos finansavimo ar mokestiniu sukčiavimu susijusioje veikloje ir/ar įsitraukimu į tokią veiklą. Tiekėjas Sutarties vykdymo metu įsipareigoja nedelsdamas raštu, bet ne vėliau nei per 1 (vieną) darbo dieną nuo nurodytų aplinkybių atsiradimo, pranešti Pirkėjui informaciją apie Subjektų įtraukimą į Sankcijų sąrašus, taip pat apie Subjektui pareikštus įtarimus dėl aukščiau nurodytų veiklų ir/ar įsitraukimo į tokias veiklas. Subjektų, kurių akcijomis prekiaujama vertybinių popierių biržoje, naudos gavėjui nustatyti taikomi Lietuvos Respublikos pinigų plovimo ir teroristų finansavimo įstatyme nustatyti kriterijai. Šiame punkte nustatytų reikalavimų pažeidimas ir/ ar nesilaikymas sukelia Sutartyje nurodytas pasekmes.
   3. Tiekėjui yra žinoma, kad AB „Ignitis grupė“ yra išplatinusi finansines priemones, kurios yra įtrauktos į prekybą reguliuojamose rinkose NASDAQ OMX Vilnius ir Londono biržose. Atsižvelgiant į tai, AB „Ignitis grupė“ yra emitentas, kuriam, be kitų teisės aktų reikalavimų, taip pat taikomos ir Piktnaudžiavimo rinka reglamento (ES) Nr. 596/2014 nuostatos. Kadangi emitentas gali disponuoti viešai neatskleista informacija (angl. *inside information*), visiems šią informaciją žinantiems asmenims draudžiama neteisėtai ja pasinaudoti atliekant prekybos AB „Ignitis grupė“ finansinėmis priemonėmis veiksmus arba perduodant šią informaciją bet kuriam asmeniui, kuris neturi teisės su ja susipažinti. Tiekėjas pripažįsta ir sutinka, kad jis ir jo darbuotojai žino apie aptartą reguliavimą ir sutinka visapusiškai laikytis Piktnaudžiavimo rinka reglamento (ES) Nr. 596/2014 nuostatų, tame tarpe, jei taikoma, pareigos sudaryti viešai neatskleistą informaciją žinančių asmenų (angl. *insider list*) sąrašą.
   4. Pirkėjas patvirtina, kad:
      1. įvykdė arba įgaliojo Perkančiąją organizaciją įvykdyti šiai Sutarčiai sudaryti būtinas viešųjų pirkimų procedūras;
      2. priims pagal šios Sutarties nuostatas patiektas kokybiškas Prekes ir atsiskaitys Sutartyje nustatyta tvarka.
   5. Jei paaiškėja, kad šioje Sutartyje nurodyti Šalių patvirtinimai (-as) ir/ar pareiškimai (-as) yra melagingi (-as) ir/ar klaidingi (-as), tai Šalis privalo atlyginti kitai Šaliai dėl tokių (-o) melagingų (-o) ir/ar klaidingų (-o) patvirtinimų (-o) ir/ar pareiškimų (-o) patirtus (tiesioginius) nuostolius.
10. **ŠALIŲ TEISĖS IR PAREIGOS**
    1. **Pirkėjas įsipareigoja:**
       1. vykdyti Sutartį, laikantis Sutartyje nurodytų sąlygų ir teisės aktų reikalavimų;
       2. Sutarties vykdymo metu bendradarbiauti su Tiekėju, teikiant Sutarties vykdymui pagrįstai reikalingą informaciją, kuri buvo aiškiai nurodyta Pirkimo sąlygose ar Šalių suderintame dokumente (darbų grafike, plane ar kitame dokumente);
       3. Tiekėjui tinkamai įvykdžius sutartinius įsipareigojimus, priimti Prekes bei už jas sumokėti, jeigu jos atitinka Sutartyje nustatytus reikalavimus;
       4. suteikti reikiamus įgaliojimus Tiekėjui veikti Pirkėjo vardu (jei tokie įgaliojimai yra reikalingi);
       5. tinkamai vykdyti kitus įsipareigojimus, numatytus Sutartyje.
    2. **Pirkėjas turi teisę:**
       1. į tinkamą, sąžiningą Tiekėjo sutartinių įsipareigojimų vykdymą visą Sutarties galiojimo laikotarpį bei netesybas, nuostolių atlyginimą, jei Tiekėjas nesilaiko sutartinių įsipareigojimų ar (ir) pažeidžia teisės aktų reikalavimus;
       2. įspėjus prieš 5 (penkias) Darbo dienas, atlikti Tiekėjo (ir jo pasitelktų asmenų) patikrinimus ar reikalauti pateikti įvykdytų įsipareigojimų ataskaitą raštu ar kitus dokumentus, patvirtinančius tinkamą Sutarties vykdymą ir (ar) su Sutarties vykdymu ar Sutartyje dalyvaujančių asmenų kvalifikaciją, kompetenciją, pašalinimo pagrindų nebuvimą, kitus pajėgumus. Atsisakymas teikti ataskaitą, kitą pagrįstai prašomą dokumentaciją ar vėlavimas ilgiau nei 30 (trisdešimt) Dienų nuo Pirkėjo prašyme nurodyto termino pateikti ataskaitą, dokumentus ar leisti atlikti patikrinimus laikomas atsisakymu vykdyti Sutartį;
       3. Prekių tiekimo metu raštiško ir motyvuoto prašymo pagrindu reikalauti Tiekėjo, jo darbuotojo, specialisto, pasitelktų asmenų ar vadovaujančio personalo pakeitimo, jei mano, kad atitinkamas asmuo ar jų grupė kelia grėsmę nacionaliniam saugumui, Sutarties vykdymo saugumui ir (ar) nėra stropus ar netinkamai vykdo pareigas;
       4. teikti pastabas, susijusias su Sutarties vykdymo ar Prekių kokybe, į kurias Tiekėjas privalo atsižvelgti. Pastabų pateikimas, susijęs su Pirkėjo prievole vykdyti Sutarties kontrolę ar (ir) įsitikinti Prekių atitikimu, kitų Tiekėjo įsipareigojimų tinkamu vykdymu, nelaikomi pagrindu pratęsti terminus.
    3. **Tiekėjas įsipareigoja:**
       1. tinkamai ir sąžiningai vykdyti Sutartį;
       2. Sutartyje nustatytais terminais perduoti Pirkėjui Sutartyje nurodytas Prekes ir ištaisyti nustatytus trūkumus. Užtikrinti Prekių kokybę ir trūkumų šalinimą Sutartyje nustatytais terminais visą Garantinį terminą, įskaitant ir atvejus, jei Sutartis baigiasi ar nutraukiama anksčiau nei pasibaigia Garantinis terminas;
       3. tiekti kokybiškas, Pirkimo sąlygų reikalavimus atitinkančias, Pasiūlyme nurodytas Prekes. Profesionaliai, kokybiškai atlikti Paslaugas/Darbus Sutartyje nustatytais terminais ir tvarka;
       4. Tiekėjas neturi teisės reikalauti Pirkėjo pateikti dokumentų ar (ir) žmogiškųjų išteklių Sutarties vykdymui, jei tai nebuvo numatyta Pirkimo sąlygose ar Šalių suderintame dokumente (pvz. grafike, plane ar pan.). Tačiau Tiekėjas turi teisę prašyti Pirkėjo pateikti Pirkimo sąlygose nenurodytus dokumentus ir (ar) žmogiškuosius išteklius, jei Pirkėjas su tuo sutinka, tačiau tai nedaro įtakos ir nekeičia Tiekėjui nustatytų Sutarties vykdymo terminų;
       5. savo sąskaita pasirūpinti įranga ir darbo jėga, reikalinga tinkamam Sutarties vykdymui, jei Techninėje specifikacijoje nenurodyta kitaip;
       6. prisiimti Prekių ar jų dalies atsitiktinio žuvimo ar sugedimo riziką iki Akto pasirašymo dienos;
       7. perduodant Prekes, pateikti Pirkėjui visą būtiną dokumentaciją Pirkimo sąlygose nurodyta kalba, įskaitant naudojimo ir priežiūros instrukcijas, bei nemokamai konsultuoti Pirkėją su Pirkimo objektu susijusiais klausimais, jei Pirkimo sąlygose konsultavimui nenumatytas atskiras įkainis;
       8. užtikrinti, kad Sutartį vykdytų asmenys, neatitinkantys Pirkimo sąlygose nurodytų pašalinimo pagrindų ir turintys reikalingą kvalifikaciją ir patirtį, atitinkančią nustatytą Pirkimo sąlygose;
       9. nedelsiant raštu informuoti Pirkėją apie bet kurias aplinkybes, kurios trukdo ar gali sutrukdyti Tiekėjui tiekti Prekes Sutartyje nustatytais terminais bei tvarka;
       10. susipažinti ir santykiuose su Pirkėju ir Sutarties vykdymui pasitelkiamomis trečiosiomis šalimis laikytis AB „Ignitis grupė“ valdybos sprendimais patvirtintų Antikorupcinės politikos (toliau - Politika) ir Tiekėjų etikos kodekso (toliau - Kodeksas) nuostatų, įtvirtinančių gerosios verslo praktikos, etikos ir elgesio normas. Susipažinti su Politika bei Kodeksu ir/ar jų pakeitimais galima adresu http://www.ignitisgrupe.lt. Tiekėjas privalo užtikrinti, kad šio punkto reikalavimų laikytųsi tiek Tiekėjas, tiek ir jo ir Sutarties vykdymui pasitelkiamų Trečiųjų šalių darbuotojai, valdymo ir priežiūros organų nariai bei kiti atstovai
       11. nedelsiant informuoti apie Sutarties galiojimo metu atsiradusias aplinkybes, dėl kurių Sutartis gali neatitikti Politikos, Kodekso nuostatų, nacionalinio saugumo, korupcijos prevencijos, ekonominių ir kitų tarptautinių sankcijų ar kitų viešiems interesų apsaugai skirtų teisės aktų reikalavimų;
       12. užtikrinti saugos darbe, priešgaisrinės saugos, aplinkos apsaugos, asmens duomenų bei kitų teisės aktų nustatytų reikalavimų, taikomų tiekiant Prekes, laikymąsi. Materialiai atsakyti už šių reikalavimų nesilaikymą prieš Pirkėją ar trečiąsias šalis ar Tiekėjo darbuotojus ir susijusius asmenis;
       13. atsižvelgti į Sutarties vykdymo metu Pirkėjo pateiktas pagrįstas pastabas, papildomą informaciją, jei jos bus teikiamos;
       14. Tiekėjas, vykdydamas Sutartį, veikia kaip profesionalus rinkos dalyvis, todėl dėl bet kokių pretenzijų, nuostolių, atsirandančių dėl Tiekėjo veiksmų ar aplaidumo ar teisės aktų pažeidimo, prisiima visą atsakomybę bei privalo atlyginti dėl savo kaltų/neatsargių veiksmų ar neveikimu padarytą žalą Pirkėjui ir (ar) trečiosioms šalims bei jų patirtus nuostolius, tame tarpe dėl bet kokių teisės aktų pažeidimo, neteisėto patentų, prekių ženklų, kitų intelektinės nuosavybės objektų panaudojimo ar bet kokių asmenų teisių pažeidimo. Tiekėjas yra materialiai atsakingas už žalą dėl Prekių trūkumų, kilusią Garantinio termino galiojimo metu;
       15. Tiekėjas garantuoja Pirkėjui ir (ar) tretiesiems asmenims nuostolių atlyginimą, jei Tiekėjas ar jo specialistai, darbuotojai, pasitelkti asmenys Sutarties vykdymo metu sunaikintų ar kitaip sugadintų Pirkėjo ar trečiųjų šalių turtą ar sukeltų žalą sveikatai, gyvybei ar (ir) jei Tiekėjas ar jo specialistai, darbuotojai, pasitelkti asmenys nesilaikytų Lietuvos Respublikoje galiojančių teisės aktų reikalavimų ir dėl to Pirkėjui ir (ar) trečiosioms šalims būtų pateikti reikalavimai ar pradėti procesiniai veiksmai;
       16. užtikrinti iš Pirkėjo Sutarties vykdymo metu gautos ir su Sutarties vykdymu susijusios informacijos konfidencialumą ir apsaugą. Esant poreikiui, pasirašyti papildomus konfidencialumo įsipareigojimus Sutarties pasirašymo ar (ir) Sutarties vykdymo metu;
       17. vykdydamas Sutartį, laikytis šių aplinkosaugos reikalavimų: mažinti popieriaus sunaudojimą, atsisakyti nebūtino dokumentų kopijavimo ir spausdinimo. Techninė dokumentacija, ataskaitos ir (ar) kiti su Sutarties vykdymu susiję dokumentai Pirkėjui turi būti pateikti tik elektroniniu formatu. Techninės dokumentacijos galutinės versijos ir priėmimo-perdavimo aktai turi būti pasirašomi el. parašu, jeigu nesusitarta kitaip. Išimtiniais atvejais su Sutarties vykdymu susiję dokumentai gali būti pateikiami fiziniu dokumentų formatu, jeigu toks formatas privalomas pagal teisės aktus ir (ar) Pirkėjas nurodo tokį būtinumą;
       18. nenaudoti Pirkėjo ir Ignitis grupės įmonių ženklo (-ų) ir (ar) pavadinimo jokioje reklamoje, leidiniuose ar kitur be išankstinio raštiško Pirkėjo sutikimo;
       19. Sąskaitas teikti teisės aktų nustatyta tvarka ir priemonėmis;
       20. tinkamai vykdyti kitus įsipareigojimus, numatytus Sutartyje ir galiojančiuose teisės aktuose.
    4. **Tiekėjas turi teisę**:
       1. gauti Sutartyje nurodytą užmokestį už laiku, tinkamai ir kokybiškai Pirkėjui suteiktas, perduotas Prekes;
       2. prašyti, kad Pirkėjas pateiktų su tinkamu Sutarties vykdymu susijusią informaciją ar dokumentus, kurių pateikimas buvo numatytas Pirkimo sąlygose ar Šalių suderintame dokumente;
       3. reikalauti, kad Pirkėjas priimtų jo užsakytas Prekes, atitinkančias Sutarties reikalavimus, bei pasirašytų Aktą;
       4. reikalauti, kad Pirkėjas tinkamai ir laiku vykdytų kitus sutartinius įsipareigojimus.
    5. Kiti Pirkėjo ir Tiekėjo įsipareigojimai, teisės ir pareigos (jei yra), apibrėžiami galiojančiuose Lietuvos Respublikos teisės aktuose ir Sutarties SD (jei apibrėžiami).
11. **TIEKĖJO TEISĖ PASITELKTI KITUS JURIDINIUS IR FIZINIUS ASMENIS**
    1. Bet kokie fiziniai ar juridiniai asmenys, kuriuos Tiekėjas pasitelkia tam, kad atitiktų Pirkimo sąlygose nustatytus reikalavimus ar (ir) pasitelkia Sutarties vykdymui, neatsižvelgiant į tai, kokie teisiniai ryšiai sieja šiuos asmenis su Tiekėju, yra laikomi asmenimis, veikiančiais Tiekėjo vardu. Šių asmenų veiksmai, vykdant Sutartį, Tiekėjui sukelia tokias pačias pasekmes ir atsakomybę pagal Sutartį, kaip jo paties veiksmai.
    2. Subtiekėjo ir (ar) Ūkio subjektų/Trečiųjų asmenų (toliau šioje Sutarties dalyje kartu – Asmenys) pasitelkimas nesukuria sutartinių santykių tarp Pirkėjo ir Asmenų. Tiekėjas atsako už pasitelktų Asmenų veiksmus ar neveikimą. Pirkėjo sutikimas, kad atitikčiai Pirkimo sąlygų reikalavimams ir (ar) sutartiniams įsipareigojimams vykdyti būtų pasitelkiami Asmenys ar tiesioginis atsiskaitymas su jais, neatleidžia Tiekėjo nuo įsipareigojimų pagal Sutartį, neatsižvelgiant ar jis sutartinius įsipareigojimus vykdo pats ar pasitelkdamas Asmenis.
    3. Tiekėjas privalo užtikrinti, kad Sutarties sudarymo momentu ir visą jos galiojimo laikotarpį Pirkimo sąlygose nurodyti ir (ar) Sutarties vykdymui pasitelkti Asmenys turėtų reikiamą kvalifikaciją, įskaitant neatitikimą pašalinimo pagrindams, ir patirtį. Už Asmenų atliekamų sutartinių įsipareigojimų kokybę, saugos, tiekimo ir (ar) kitų pagal Sutarties pobūdį nustatytų reikalavimų laikymąsi Pirkėjui ir prieš trečiąsias šalis, įskaitant išorės valstybines organizacijas, atsako Tiekėjas.
    4. Tuo atveju, jei Ūkio subjektas, kurio pajėgumais buvo pasiremta dėl atitikimo Pirkimo sąlygose nustatytiems kvalifikacijos reikalavimams, tiesiogiai vykdo Sutartį, jis laikomas ir Ūkio subjektu ir Subtiekėju, todėl Tiekėjas privalo tokį asmenį nurodyti kaip Ūkio subjektą ir kaip Subtiekėją (arba nurodyti subtiekimui perduodamą dalį, o Subtiekėją nurodyti vėliau) kaip to reikalaujama Įstatyme.
    5. Tiekėjas Sutarčiai vykdyti turi teisę pasitelkti Subtiekėjus tik tuo atveju, jei Pasiūlyme nurodyta Sutarties dalis, kuri bus perduodama subtiekimui arba Pasiūlyme nurodytas konkretus Subtiekėjas ir jam perduodama sutartinių įsipareigojimų dalis.
    6. Subtiekėjo keitimas ar (ir) naujo Subtiekėjo pasitelkimas galimas tai sutartinių įsipareigojimų daliai, kurią Tiekėjas nurodė Pasiūlyme. Subtiekėjo keitimas ar naujo Subtiekėjo pasitelkimas, jei Subtiekėjas pasitelktas tik Sutarties vykdymui, tačiau Tiekėjas nesirėmė jo pajėgumais (kvalifikacija), kad atitiktų Pirkimo sąlygų reikalavimus, galimas, jei Tiekėjas raštu iš anksto praneša Pirkėjui apie Subtiekėjo (-jų) keitimą ar naujo (-ų) pasitelkimą Pasiūlyme nurodytai sutartinių įsipareigojimų daliai. Jei Pirkėjas per 5 (penkias) Darbo dienas raštu nepareiškė prieštaravimo, laikoma, kad Subtiekėjas pakeistas ar pasitelktas naujas. Tiekėjo prašymas laikomas neatskiriama Sutarties dalimi.
    7. Trečio asmens, kurio ištekliais buvo pasiremta dėl atitikties Pirkimo sąlygų reikalavimams, keitimas galimas, jei Tiekėjas raštu iš anksto praneša Pirkėjui apie nurodyto Trečiojo asmens keitimą ir kartu su prašymu pateikia visus būtinus keitimui dokumentus (techninius pasus, sutartį/susitarimą ir (ar) kt.). Jei Pirkėjas per 5 (penkias) Darbo dienas raštu nepareiškė prieštaravimo, laikoma, kad Tiekėjas turi teisę pakeisti nurodytą Trečiąjį asmenį, kurio ištekliais remiamasi. Tretieji asmenys turi būti nurodyti Tiekėjo Pirkimo konkursui teikiamuose dokumentuose Pirkimo sąlygose nustatyta tvarka. Tiekėjo prašymas laikomas neatskiriama Sutarties dalimi. Keitimas negalimas, jei naujai pasitelkiamo Trečiojo asmens ištekliai blogesnės kokybės nei keičiamo Trečiojo asmens arba jei naujai pasitelkiamas Trečiasis asmuo kelia grėsmę nacionaliniam saugumui ar Sutarties vykdymui, apie tai Pirkėjas raštu informuoja Tiekėją.
    8. Ūkio subjekto, kurio pajėgumais buvo remtasi dėl atitikties kvalifikacijos reikalavimams, keitimas ir (ar) naujo/papildomo Ūkio subjekto pasitelkimas galimas tik tuomet, kai Tiekėjas Pirkėjui pateikia rašytinį prašymą dėl keitimo ir (ar) naujo/papildomo pasitelkimo ir kartu su prašymu teikia keičiamo ir (ar) naujai/papildomai pasitelkiamo Ūkio subjekto atitiktį Pirkimo sąlygose nustatytiems kvalifikacijos reikalavimams, įskaitant pašalinimo pagrindų nebuvimą, pagrindžiančius dokumentus bei gauna raštišką Pirkėjo sutikimą. Ūkio subjekto, kurio kvalifikacija buvo remtasi, keitimas ir (ar) naujo/papildomo Ūkio subjekto pasitelkimas vykdomas rašytiniu Šalių susitarimu. Lygiaverčiu dokumentu bus laikoma rašytinis Tiekėjo prašymas ir rašytinis Pirkėjo patvirtinimas, pasirašytas įgalioto Pirkėjo atstovo. Šiame punkte numatytas naujo/papildomo Ūkio subjekto pasitelkimas galimas tik tais atvejais, kai Pirkimo sąlygose nustatytiems kvalifikacijos reikalavimams ar jų daliai Tiekėjas buvo išviešinęs bent vieną Ūkio subjektą. Ši nuostata netaikoma jei Ūkio subjektas, kurio pajėgumais buvo remtasi dėl atitikties kvalifikacijos reikalavimams, pasitelkiamas dėl atitikties VPĮ 49 str. 2 d. / PĮ 62 str. 2 d. nurodytiems kvalifikaciniams reikalavimams.
    9. Pirkėjas atsisako leisti keisti ar pasitelkti naują asmenį, jei yra teisės aktuose nustatyti pagrindai, pavyzdžiui: asmuo nebuvo tinkamai nurodytas Tiekėjo Paraiškoje/Pasiūlyme ar asmuo neatitinka Pirkimo sąlygų reikalavimų ar nustatyta, kad jis galėtų sukelti grėsmę nacionaliniam saugumui ar Sutarties vykdymui (sąrašas nėra baigtinis ir priklauso nuo Sutarties ir jai taikomų teisės aktų turinio).
    10. Tuo atveju, kai Tiekėjo norimas pasitelkti Asmuo neatitinka Pirkimo sąlygose keltų reikalavimų, Tiekėjas įsipareigoja pakeisti reikalavimų neatitinkantį Asmenį savo iniciatyva kitu, raštu informuodamas Pirkėją apie Asmens neatitikimą ir jo keitimą ne vėliau kaip 5 (penkias) Darbo dienas nuo paaiškėjimo arba nuo Pirkėjo pranešimo (raginimo) apie Asmens neatitikimą reikalavimams gavimo dienos. Keitimui visais atvejais taikoma šio Sutarties BD skyriaus tvarka. Tiekėjui vėluojant pakeisti reikalavimų neatitinkantį Asmenį Tiekėjas Pirkėjui moka netesybas nuo 6 (šeštos) raginimo išsiuntimo Tiekėjui Darbo dienos. Netesybos, lygios Sutarties SD nustatytoms netesyboms, mokamos visą trūkumų šalinimo laikotarpį už kiekvieną vėlavimo Dieną arba Darbo dieną (jei terminas nustatytas Darbo dienomis). Jei Tiekėjas ilgiau nei 30 (trisdešimt) Dienų nuo pirmo raginimo Tiekėjui išsiuntimo dienos nepakeičia neatitinkančio Asmens kitu, taikoma Sutarties BD 17.6. punkte nustatyto dydžio bauda.
    11. Jei Tiekėjas pakeičia esamą arba pasitelkia (pasamdo, įdarbina, leidžia atlikti dalį sutartinių įsipareigojimų pagal Sutartį ar kita) naują asmenį ne Sutartyje nustatyta tvarka, arba sutartinius įsipareigojimus pagal Sutartį vykdo asmenys, kurių kvalifikacija neatitinka Pirkimo sąlygose ar (ir) teisės aktuose nustatytų tokio pobūdžio veiklai keliamų reikalavimų, Tiekėjas privalo per 5 (penkias) Darbo dienas nuo paaiškėjimo arba nuo Pirkėjo raginimo Tiekėjui išsiuntimo dienos pašalinti visus kvalifikacijos ir (ar) pašalinimo pagrindų trūkumus. Nepašalinus trūkumų, *mutatis mutandis* taikomos Sutarties BD 7.4. punkto nuostatos
    12. Atsiradus poreikiui atsisakyti jungtinės veiklos partnerio (-ių) ar (ir) keisti jungtinės veiklos sutartyje nurodytą (-us) partnerį (-ius) kitu (-ais), privalo būti įvykdytos visos žemiau nurodytos sąlygos:
        1. Tiekėjas Pirkėjui pateikia šiuos dokumentus:
           1. pasiliekančio jungtinės veiklos partnerio prašymą dėl jungtinės veiklos partnerio keitimo;
           2. pasitraukiančio jungtinės veiklos partnerio prašymą pasitraukti iš jungtinės veiklos sutarties partnerių ir perduoti visus įsipareigojimus pagal jungtinės veiklos sutartį naujajam ir (ar) pasiliekančiam jungtinės veiklos partneriui;
           3. naujojo  ir (ar) pasiliekančio jungtinės veiklos partnerio raštišką sutikimą pakeisti pasitraukiantį jungtinės veiklos partnerį bei prisiimti visus pasitraukiančio jungtinės veiklos partnerio įsipareigojimus pagal jungtinės veiklos sutartį bei naujojo ir (ar) pasiliekančio jungtinės veiklos partnerio kvalifikaciją pagrindžiančius dokumentus (jei taikoma).
        2. Tiekėjas pateikia Pirkėjui naujos jungtinės veiklos sutarties ar esamos jungtinės veiklos sutarties pakeitimo kopiją, kurioje pasiliekančiojo jungtinės veiklos partnerio įsipareigojimai išliks tokie patys kaip ir ankstesnėje jungtinės veiklos sutartyje, o naujasis ir (ar) pasiliekantis jungtinės veiklos partneris perims visus pasitraukiančiojo jungtinės veiklos partnerio įsipareigojimus pagal ankstesnę jungtinės veiklos sutartį.
        3. Jei atsisakoma jungtinės veiklos partnerio (-ių), Tiekėjas privalo raštu informuoti Pirkėją bei pateikti dokumentus, įrodančius pasiliekančio (-ių) jungtinės veiklos partnerio (-ių) atitikimą Pirkimo sąlygose nurodytiems reikalavimams. Kartu su prašymu Pirkėjui teikiama naujos jungtinės veiklos sutarties ar esamos jungtinės veiklos sutarties pakeitimo kopija, kurioje nurodomi pasiliekančių jungtinės veiklos partnerių įsipareigojimai, jei Sutartį toliau vykdys du ar daugiau pasiliekančių jungtinės veiklos partnerių.
    13. Galutinio sprendimo teisė dėl jungtinės veiklos partnerio keitimo priklauso Pirkėjui. Jei Pirkėjas pritaria keitimui, jungtinės veiklos partnerio keitimas įforminamas rašytiniu Šalių susitarimu. Lygiaverčiu dokumentu bus laikoma Tiekėjo rašytinis prašymas ir Pirkėjo rašytinis patvirtinimas, pasirašytas Pirkėjo įgalioto atstovo. Tiekėjui atsisakius jungtinės veiklos partnerio, jį pakeitus ar pasitelkus naują partnerį bei raštiško Pirkėjo leidimo, Tiekėjas, Pirkėjui pareikalavus, privalo sumokėti Sutarties BD 17.6.nustatyto dydžio baudą.
    14. Tiekėjas neturi teisės pasitelkti šios Sutarties vykdymui Pirkėjo darbuotojų, taip pat bet kokiais kitais pagrindais pasitelkti Pirkėjo darbuotojų Sutarties vykdymui, išskyrus jei Pirkėjas pats skiria savo darbuotoją (-us) Sutarties vykdymui. Tai gali būti laikoma esminiu Sutarties pažeidimu.
    15. Tuo atveju, kai Pirkimo sąlygose numatyta tiesioginio Pirkėjo atsiskaitymo su Subtiekėjais galimybė, Subtiekėjui išreiškus norą pasinaudoti tiesioginio atsiskaitymo galimybe, tarp Pirkėjo, Tiekėjo bei Subtiekėjo, vadovaujantis Įstatymo nuostatomis, sudaroma trišalė sutartis.
12. **INTELEKTINĖS NUOSAVYBĖS TEISĖS**
    1. Visi rezultatai ir su jais susijusios teisės, įgytos vykdant Sutartį, įskaitant intelektinės nuosavybės teises į sukurtą Pirkimo objektą (Prekę) ar jo dalis, išskyrus asmenines neturtines teises į intelektinės veiklos rezultatus, yra Pirkėjo nuosavybė, pereinanti Pirkėjui nuo Prekių perdavimo momento be jokių apribojimų, kurią Pirkėjas gali naudoti, publikuoti, perleisti ar perduoti be atskiro Tiekėjo (ar gamintojo) sutikimo tretiesiems asmenims neterminuotai, neapsiribojant teritorija, be jokių papildomų mokesčių.
    2. Pirkėjas turi teisę be papildomų mokėjimų, neapsiribojant teritorija, neterminuotai naudoti įsigytą Pirkimo objektą ir tuo atveju, jei intelektinės nuosavybės teisės įgytos iki Sutarties vykdymo ir priklauso Tiekėjui (ar gamintojui). Pirkėjas turi teisę savo nuožiūra naudoti tokius Sutarties vykdymo metu sukurtus autorių teisių objektus Pirkėjo bei Ignitis grupės įmonių vykdomos veiklos bei kitais tikslais neterminuotai be jokių papildomų mokesčių. Pirkėjas be jokių papildomų mokėjimų turi teisę neterminuotai naudotis Sutarties pagrindu sukurtais autorių teisių objektais tiek Lietuvoje, tiek ir užsienyje.
    3. Turtinės autorių teisės į Sutarties vykdymo metu sukurtus autorių teisių objektus Pirkėjui perduodamos visam teisės aktuose nustatytam autorių turtinių teisių galiojimo laikotarpiui nuo Akto pasirašymo momento.
    4. Bet kokie su Sutartimi susiję dokumentai, išskyrus pačią Sutartį, yra Pirkėjo intelektinė nuosavybė ir, Tiekėjui baigus vykdyti savo įsipareigojimus, Pirkėjo reikalavimu turi būti grąžinti (kartu su visomis jų kopijomis) Pirkėjui, išskyrus dokumentus, kurie yra viešai prieinami ar kurie patvirtina Šalių mokėjimus.
    5. Šios Sutarties tekstas, išskyrus Tiekėjo vienašališkai sudarytus dokumentus ir duomenis, identifikuojančius Tiekėją, yra Pirkėjo autorinis kūrinys. Šios Sutarties sudarymo ir vykdymo procedūros yra Pirkėjo geroji praktika. Tiekėjui suteikiama tik neišimtinė, terminuota teisė naudotis Sutarties tekstu tik šios Sutarties vykdymo tikslais. Bet koks kitoks šios Sutarties teksto ir (arba) patirties įgytos Pirkėjui taikant Sutarties sudarymo ir vykdymo procedūras naudojimas Tiekėjo veikloje galimas tik gavus tam išankstinį rašytinį Pirkėjo sutikimą.
    6. Tiekėjas garantuoja nuostolių atlyginimą Pirkėjui (įskaitant bylinėjimosi išlaidas) dėl bet kokių reikalavimų, kylančių dėl intelektinės nuosavybės teisių pažeidimo ar įtariamo jų pažeidimo (įskaitant gynybą įtariamo pažeidimo atveju), išskyrus atvejus, kai toks pažeidimas (įtariamas pažeidimas) atsiranda dėl Pirkėjo kaltės.
    7. Jeigu Sutarties vykdymo metu autorių teisių objektams sukurti Tiekėjas naudoja kitų autorių kūrinius ar Sutarties vykdymo metu numatytiems autorių teisių objektams sukurti Tiekėjo pasitelkiami asmenys, Tiekėjas yra visiškai atsakingas tiek Pirkėjui, tiek ir asmenims už jų kūrinių bei kitos medžiagos, skirtos Sutarties vykdymo metu numatytiems autorių teisių objektams gaminti (sukurti), naudojimo bei perdavimo Pirkėjui teisėtumą. Tiekėjas prisiima atsakomybę už pretenzijas ar ieškinius, kylančius iš santykių su autoriais bei kitais trečiaisiais asmenimis dėl autorių teisių pažeidimo, susijusio su Sutarties vykdymo metu naudojamais ir (ar) Pirkėjui perduodamais autorių teisių objektais ir įsipareigoja atlyginti Pirkėjo dėl to turėtus nuostolius.
    8. Tiekėjas nedelsdamas praneša Pirkėjui apie tai, kad jam yra pateiktas ieškinys ar bet koks kitas reikalavimas dėl bet kokios su Sutartimi susijusios intelektinės nuosavybės teisės pažeidimo ar įtariamo pažeidimo.
    9. Tiekėjas be išankstinio rašytinio Pirkėjo sutikimo neturi teisės pagal Sutartį sukurtų autorių teisių objektų (įskaitant jų darbinius variantus) parduoti, bet kokiu kitu būdu perleisti, atskleisti trečiosioms šalims, bet kokiu būdu platinti/demonstruoti šiuos objektus (jų sudedamąsias dalis) ir/ar bet kokiu kitu būdu naudotis teisės aktuose nustatytomis autoriaus turtinėmis teisėmis į Sutarties pagrindu sukurtus autorių teisių objektus (įskaitant jų darbinius variantus).
13. **ŠALIŲ ATSAKOMYBĖ**
    1. Už sutartinių įsipareigojimų nevykdymą ar netinkamą vykdymą Šalys atsako šioje Sutartyje ir teisės aktuose nustatyta tvarka.
    2. Netesybų sumokėjimas neatleidžia kaltosios Šalies nuo tinkamo sutartinių įsipareigojimų vykdymo ir nuostolių atlyginimo nukentėjusiajai Šaliai. Netesybos taikomos nuo Sutartyje nurodytų sumų be PVM.
    3. Nuostolių atlyginimo sąlygos nurodytos Sutarties SD ir (ar) Techninėje specifikacijoje. Šalis, siekianti nuostolių atlyginimo, privalo raštu pateikti pagrįstą reikalavimą. Pareiškus reikalavimą atlyginti patirtus nuostolius, netesybos įskaitomos į nuostolių sumą.
    4. Kai Pirkimo sąlygose nurodyti Paslaugų ir (ar) Prekių kokybės reikalavimai ir Tiekėjo Pasiūlyme nurodytos šių reikalavimų atitiktį įrodančios reikšmės ir Pirkime ekonomiškai naudingiausias pasiūlymas buvo išrinktas pagal kainos (ar sąnaudų) ir kokybės santykį, o už atitinkamų reikalavimų atitiktį Tiekėjui buvo skiriami balai, laikoma, kad Sutarties sąlygos vykdomos su dideliais arba nuolatiniais trūkumais, jeigu:
       1. vienkartinio taikymo Sutarties atveju (kai nustatomas vienkartinis terminas Prekių tiekimui ir (ar) Paslaugų atlikimui) – Paslaugų ir (ar) Prekių Trūkumai pasireiškia 2 (du) ir daugiau kartų.
       2. Jei Prekės ir (ar) Paslaugos įsigyjamos pagal užsakymus – Paslaugų ir (ar) Prekių Trūkumai pasireiškia 7 (septynis) ir daugiau kartų.
    5. Taip pat laikoma, kad Sutarties sąlygos vykdomos su dideliais arba nuolatiniais trūkumais, kai Sutarties vykdymo metu pasireiškia kiti nei Sutarties BD 14.4 punkte numatyti Paslaugų ir (ar) Prekių Trūkumai jeigu:
       1. vienkartinio taikymo Sutarties atveju (kai nustatomas vienkartinis terminas Prekių tiekimui ir (ar) Paslaugų atlikimui) – Paslaugų ir (ar) Prekių Trūkumai pasireiškia 2 (du) ir daugiau kartų.
       2. Jei Prekės ir (ar) Paslaugos įsigyjamos pagal užsakymus – Paslaugų ir (ar) Prekių Trūkumai pasireiškia 7 (septynis) ir daugiau kartų.
       3. Kitais Sutarties BD 17.5 punkte nurodytais pagrindais.
    6. Tuo atveju, jeigu Sutarties sąlygos vykdomos su dideliais arba nuolatiniais trūkumais, Pirkėjui pareikalavus, taikomos sankcijos.
       1. Sutarties BD 14.4 punkto atveju, taikoma 3 procentų Sutarties vertės dydžio bauda už kiekvieną kartą, viršijantį Sutarties BD 14.4 punkte nurodytus kartus.
       2. Sutarties BD 14.5 punkto atveju, taikoma 2 procentų Sutarties vertės dydžio bauda už kiekvieną kartą, viršijantį Sutarties BD 14.5 punkte nurodytus kartus.
    7. Prekių trūkumai šalinami Tiekėjo sąskaita, Techninėje specifikacijoje bei Sutartyje nustatyta tvarka ir terminais. Netesybos už trūkumų nepašalinimą nustatytu terminu taikomos po Prekių perdavimo, Šalims pasirašius Aktą, ir Prekių garantinio termino galiojimo metu. Iki Prekės perdavimo – Akto pasirašymo (pvz. testavimo metu), nustačius trūkumus, jie šalinami Tiekėjo lėšomis per Techninėje specifikacijoje nustatytą terminą, Tiekėjui vėluojant, netesybos netaikomos, tačiau tokiu atveju netesybos taikomos už vėlavimą Sutartyje nustatytu terminu perduoti / įdiegti / pristatyti kokybišką Prekę, atitinkančią visus Pirkimo sąlygų reikalavimus.
    8. Jei Tiekėjas nevykdo ar netinkamai vykdo savo įsipareigojimus pagal Sutartį, jis pažeidžia Sutartį. Tiekėjui pažeidus Sutartį, Pirkėjas turi teisę naudotis bet kokiais teisėtais savo teisių gynimo būdais, numatytais Lietuvos Respublikos civiliniame kodekse ir Sutartyje.
    9. Šalys patvirtina, kad supranta, jog sudaroma viešojo pirkimo sutartis, todėl viešas interesas preziumuojamas. Sutartyje nustatytos netesybos yra laikomos teisingomis bei protingo dydžio. Tiekėjas supranta, kad jis sąžiningai laimėjo viešojo pirkimo konkursą, todėl jis privalo laikytis sutartinių įsipareigojimų, nekeisti Sutarties sąlygų savo veiksmais ir sumokėti netesybas bei atlyginti nuostolius, jei nesilaikys Pirkimo sąlygose, įskaitant Sutartį, nustatyto (-ų) jam įsipareigojimo (-ų).
    10. Šalis privalo atlyginti visus nukentėjusios Šalies nuostolius, atsiradusius dėl kitos Šalies ar su ja susijusių asmenų (Subtiekėjų, Ūkio subjektų, Trečiųjų asmenų, darbuotojų ir kt.) netinkamo sutartinių įsipareigojimų vykdymo ar (ir) neatsargumo, aplaidumo ar neteisėtų veiksmų / neveikimo. Pirkėjas laikomas kaltu tik tuo atveju, jei jis nevykdo Pirkimo sąlygose ar Šalių suderintame ir pasirašytame dokumente jam aiškiai su terminais nustatytų pareigų.
    11. Sutarties pagrindu Šalies privalomos mokėti netesybos (jei jos nėra įskaitomos) ir (ar) priskaičiuoti nuostoliai turi būti sumokėti kitai Šaliai per 30 (trisdešimt) Dienų nuo joms apmokėti išrašytos sąskaitos – faktūros ar kito dokumento, kuriame pateikiamas reikalavimas sumokėti netesybas ir (ar) nuostolius, gavimo dienos. Esant nesutarimui dėl nuostolių dydžio, Šalys ginčą sprendžia derybų būdu. Nepavykus susitarti, ginčas sprendžiamas Lietuvos Respublikos teisme Sutartyje nustatyta tvarka.
    12. Pirkėjas, nesant apmokėjimo sulaikymo pagrindų, nesumokėjęs Tiekėjui už perduotas kokybiškas Prekes per Sutarties SD nurodytą terminą, Tiekėjui pareikalavus, moka 0,05 procento nuo laiku nesumokėtos sumos dydžio delspinigius už kiekvieną uždelstą Dieną. Sulaikymo pagrindu laikomas netinkamas sutartinių įsipareigojimų (bent vieno iš Sutarties) vykdymas.
    13. Sutarties pasibaigimas nepanaikina Šalių teisės reikalauti nuostolių, atsiradusių dėl Sutarties neįvykdymo ir (ar) netinkamo vykdymo, atlyginimo ir netesybų.
14. **NENUGALIMOS JĖGOS (FORCE MAJEURE) APLINKYBES**
    1. Bet kuri Šalis atleidžiama nuo atsakomybės už savo sutartinių įsipareigojimų nevykdymą ar netinkamą vykdymą, jei įrodo, kad toks nevykdymas ar netinkamas vykdymas buvo nulemtas nenugalimos jėgos (force majeure) aplinkybių, kurių ji negalėjo kontroliuoti bei protingai numatyti Sutarties sudarymo metu, ir kad negalėjo užkirsti kelio šių aplinkybių ar jų pasekmių atsiradimui. Nenugalima jėga (force majeure) nelaikoma tai, kad Šalis neturi reikiamų finansinių išteklių Sutarčiai tinkamai ir laiku vykdyti arba Šalies (skolininko) kontrahentai pažeidžia savo prievoles.
    2. Šalys nenugalimos jėgos (force majeure) aplinkybėmis susitaria laikyti aplinkybes, kaip jos reglamentuotos Lietuvos Respublikos civilinio kodekso 6.212 straipsnyje ir Lietuvos Respublikos Vyriausybės 1996 m. liepos 15 d. nutarimu Nr. 840 patvirtintose “Atleidimo nuo atsakomybės, esant nenugalimos jėgos (force majeure) aplinkybėms, taisyklėse”.
    3. Šalis, kuri dėl nenugalimos jėgos (force majeure) aplinkybių negali įvykdyti savo sutartinių įsipareigojimų, privalo nedelsdama, bet ne vėliau kaip per 5 (penkias) Darbo dienas nuo momento, kai sužinojo ar turėjo sužinoti apie tokių aplinkybių atsiradimą, raštu apie tai informuoti kitą Šalį, nurodyti nenugalimos jėgos (force majeure) aplinkybes, ir sutartinius įsipareigojimus, kurių ji negalės vykdyti. Tokiu atveju, jei abi Šalys pripažįsta, kad susiklosčiusios aplinkybės yra pripažintinos nenugalima jėga (force majeure), sutartinių įsipareigojimų vykdymas laikomas sustabdytu pagrįstai, kol išnyks pirmiau nurodytos aplinkybės. Jeigu šio pranešimo kita Šalis negauna per 5 (penkių) Darbo dienų terminą po to, kai Sutarties nevykdanti Šalis sužinojo ar turėjo sužinoti apie nenugalimos jėgos (force majeure) aplinkybes, tai pastaroji Šalis privalo kitai Šaliai atlyginti nuostolius, susijusius su negautu ar ne Sutartyje nustatytu terminu gautu pranešimu. Šalis, laiku nepranešusi kitai Šaliai apie nenugalimos jėgos (force majeure) aplinkybes, negali jomis remtis kaip atleidimo nuo atsakomybės už Sutarties nevykdymą pagrindu. Pranešime turi būti nurodyta:
       1. Nenugalimos jėgos (force majeure) aplinkybės, dėl kurių konkreti prievolė negali būti vykdoma Sutartyje nustatytais terminais ir (ar) tvarka;
       2. Visi galimi nenugalimos jėgos (force majeure) aplinkybes patvirtinantys įrodymai, kuriuos turi Šalis, patyrusi nenugalimos jėgos (force majeure) aplinkybes. Tuo atveju, jeigu Šalis, patyrusi nenugalimos jėgos (force majeure) aplinkybes, po pranešimo pateikimo kitai Šaliai dienos gauna papildomų nenugalimos jėgos (force majeure) aplinkybes patvirtinančių įrodymų, visi tokie įrodymai kitai Šaliai turi būti pateikti per kiek įmanoma trumpesnį terminą;
       3. Nenugalimos jėgos (force majeure) aplinkybių pradžia ir planuojama (tikėtina) pabaiga;
       4. Nenugalimos jėgos (force majeure) įtaka tos Sutarties sąlygos įvykdymui, taip pat kitų šios Sutarties sąlygų įvykdymui.
    4. Esant nenugalimos jėgos (force majeure) aplinkybėms Šalis atleidžiama nuo savo sutartinių įsipareigojimų vykdymo visam minėtų aplinkybių buvimo laikotarpiui. Kai dėl nenugalimos jėgos (force majeure) aplinkybių Šalis nevykdo savo sutartinių įsipareigojimų daugiau kaip 2 (du) mėnesius, kita Šalis turi teisę nutraukti arba sustabdyti Sutartį, raštu apie tai pranešusi Sutarties nevykdančiai Šaliai.
    5. Pasibaigus nenugalimos jėgos (force majeure) aplinkybėms, Šalis, dėl nenugalimos jėgos (force majeure) aplinkybių negalėjusi vykdyti savo sutartinių įsipareigojimų, privalo nedelsdama, bet ne vėliau kaip per 3 (tris) Darbo dienas, pranešti apie tai kitai Šaliai ir atnaujinti savo sutartinių įsipareigojimų vykdymą, jeigu Šalys nesusitarė kitaip. Šalis, nepranešusi apie aukščiau nurodytų aplinkybių pasibaigimą ir (ar) neatnaujinusi savo sutartinių įsipareigojimų vykdymo šiame punkte nustatyta tvarka, privalo atlyginti kitai Šaliai dėl negauto pranešimo patirtus nuostolius.
    6. Sutarties nutraukimas arba sustabdymas nepanaikina pareigos sumokėti už iki Sutarties nutraukimo ar sustabdymo suteiktas paslaugas ir (ar) pristatytas prekes, ir (ar) atliktus darbus, ir kitos Šalies teisės reikalauti atlyginti netesybas bei nuostolius, atsiradusius dėl Sutarties nevykdymo ar netinkamo vykdymo iki nenugalimos jėgos (force majeure) aplinkybių atsiradimo.

# **SUTARTIES ĮVYKDYMO UŽTIKRINIMAS**

* 1. Šio skyriaus nuostatos taikomos, jei Sutarties SD numatyta, kad tinkamam Sutarties įvykdymui užtikrinti Tiekėjas turi pateikti Sutarties įvykdymo užtikrinimą (toliau – Sutarties garantas).
  2. Tiekėjas ne vėliau kaip per 10 (dešimt) Darbo dienų nuo Sutarties sudarymo dienos turi pateikti Pirkėjui Sutarties SD nurodyto dydžio Sutarties garantą bei visus jį lydinčius dokumentus (originalus), galiojantį ne trumpiau negu galioja Sutartis, jei Sutarties SD nenurodyta kitaip. Sutarties garanto dydis turi būti vienodas visą Sutarties garanto galiojimo laikotarpį, jei pagal Sutartį yra atsiimta tam tikra ar visa Sutarties garanto suma, tai Tiekėjas savo lėšomis privalo pateikti Pirkėjui naują garantą ar papildyti esamą per 10 (dešimt) Darbo dienų. Tuo atveju, jei Sutarties galiojimo laikotarpiu gali pasibaigti Sutarties garanto galiojimo terminas, Tiekėjas privalo ne vėliau kaip likus 5 (penkioms) Darbo dienoms iki garanto galiojimo pabaigos pateikti naują Sutarties garantą arba pratęsti esamą ne trumpesniam kaip 6 (šešių) mėnesių laikotarpiui. Atnaujinto draudimo ar Sutarties garanto turinys negali būti keičiamas ar papildomas ir turi būti atnaujinami kas 6 (šešis) mėnesius iki visiško sutartinių įsipareigojimų įvykdymo. Visais atvejais Sutarties garantas turi būti lygus Sutarties SD nurodytai garanto sumai ir galioti nepertraukiamai visą Sutarties galiojimo laikotarpį, jei Sutarties SD nenurodyta kitaip.
  3. Tiekėjas žino, kad Sutarties garantas užtikrina Tiekėjo tinkamų įsipareigojimų įvykdymą ir šiame Pirkime yra privalomas, todėl supranta ir prisiima pasekmes dėl netinkamo Sutarties BD 16 skyriaus vykdymo: jei Tiekėjas Sutarties BD 16.2. punkte nurodyta tvarka ir terminu nepateikia / nepratęsia Sutarties garanto ar neatnaujina jo dėl Pirkėjo pasinaudojimo Sutarties garantu ir vėluoja pateikti / pratęsti Sutarties garantą ilgiau kaip 10 (dešimt) Darbo dienų nuo Sutarties BD 16.2. punkte nurodyto termino, Tiekėjas įsipareigoja pagal pirmą Pirkėjo pareikalavimą sumokėti Pirkėjui Sutarties BD 17.6. punkte nustatyto dydžio baudą. Nepašalinus pažeidimo ilgiau nei 30 (trisdešimt) Dienų nuo pirmojo Pirkėjo pareikalavimo, Sutartis gali būti nutraukiama dėl esminio Sutarties pažeidimo iš Tiekėjo pusės.
  4. Sutarties garantas turi būti pateiktas Šalių tarpusavio atsiskaitymams naudojama valiuta – eurais.
  5. Sutartis, jei kitaip nenumatyta Sutarties SD, turi būti užtikrinama pagal nustatytą tvarką ir patvirtintas taisykles banko išduota besąlygine neatšaukiama garantija arba kita Sutarties SD nurodyta lygiaverte priemone.
  6. Jeigu Sutarties įvykdymo užtikrinimui pateikiama banko garantija, Sutartis turi būti užtikrinama Lietuvos Respublikoje ar kitoje Europos Sąjungos valstybėje narėje ar Europos Ekonominės Erdvės valstybėje registruoto banko, arba kito tarptautinio banko, turinčio ne žemesnį nei BBB pagal „Fitch Ratings“ agentūrą (arba „Standard&Poor’s“ arba „Moody’s“ reitingo agentūrų atitikmenį) ilgalaikio skolinimosi reitingą, pagal nustatytą tvarką ir patvirtintas taisykles išduota besąlygine neatšaukiama garantija. Reitingą turi atitikti bankas, kuris išdavė garantiją, arba bendrovių grupė, kuriai jis priklauso.
  7. Sutarties garante turi būti nurodyta, kad Sutarties garanto davėjas besąlygiškai ir neatšaukiamai įsipareigoja sumokėti Pirkėjui ne didesnę nei Sutarties garante nurodytą sumą per 7 (septynias) Darbo dienas nuo pirmo raštiško Pirkėjo pranešimo Sutarties garanto davėjui apie Tiekėjo Sutartyje nustatytų prievolių pažeidimą, dalinį ar visišką jų nevykdymą ar netinkamą vykdymą. Sutarties garanto davėjas neturi teisės reikalauti, kad Pirkėjas pagrįstų savo reikalavimą. Pirkėjas pranešime Sutarties garanto davėjui nurodys, kad Sutarties garanto suma jam priklauso dėl to, kad Tiekėjas dalinai ar visiškai neįvykdė Sutarties sąlygų ar kitaip pažeidė Sutartį. Pirkėjas neįsipareigoja įrodyti realiai patirtų nuostolių ir Tiekėjas pasirašydamas Sutartį ir pateikdamas Sutarties garantą patvirtina, kad Sutarties garanto suma laikytina minimaliais neįrodinėjamais Pirkėjo nuostoliais.
  8. Jei pagal Sutarties SD nuostatas Sutartis įsigalioja nuo to momento, kai Tiekėjas pateikia Pirkėjui Sutarties garantą, ši Sutarties nuostata dėl Sutarties nutraukimo netaikoma ir laikoma, kad Tiekėjas atsisakė sudaryti Sutartį, atitinkamai Pirkėjui atsiranda teisė pasinaudoti Pasiūlymo galiojimo užtikrinimu.
  9. Pirkėjas grąžina Sutarties garantą (jei buvo pateiktas popierinis originalas) ne vėliau kaip per 10 (dešimt) Dienų nuo Tiekėjo ar Sutarties garanto davėjo rašytinio pareikalavimo, kuris siunčiamas Sutarties SD Priede Nr. 1 nurodytais kontaktais.

1. **SUTARTIES NUTRAUKIMAS IR KEITIMAS**
   1. Sutartis gali būti nutraukta raštišku abiejų Šalių sutarimu.
   2. Pirkėjas turi teisę nutraukti Sutartį, raštu įspėjęs Tiekėją prieš 60 (šešiasdešimt) Dienų iki nutraukimo momento.
   3. Tiekėjas turi teisę nutraukti Sutartį, įspėjęs Pirkėją prieš 6 (šešis) mėnesius iki nutraukimo momento.
   4. Nutraukiant Sutartį Sutarties BD 17.2. ir (ar) 17.3. punktuose nustatyta tvarka, sankcijos ir reikalavimas atlyginti nuostolius dėl Sutarties nutraukimo Sutartį nutraukiančiai Šaliai netaikomi, tačiau tai nepanaikina Šalių prievolės atsiskaityti už perduotas Prekes, sumokėti priskaičiuoti netesybas ir nuostolius, kilusius iki nutraukimo momento.
   5. Pirkėjas turi teisę vienašališkai, nesikreipdamas į teismą, prieš 10 (dešimt) Dienų raštu apie tai įspėjęs Tiekėją, nutraukti Sutartį, jeigu Tiekėjas iš esmės pažeidė Sutartį ir per įspėjimo laikotarpį, nurodytą šiame punkte, nepanaikino trūkumų bei neįsipareigojo savanoriškai atlyginti Pirkėjo patirtų nuostolių, įskaitant netesybas. Tiekėjo padarytas Sutarties pažeidimas laikomas esminiu ir (arba) esminių Sutarties sąlygų vykdymu su dideliais arba nuolatiniais trūkumais, jeigu:
      1. Sutarties vykdymo metu paaiškėja Prekių trūkumai ir Tiekėjas vėluoja panaikinti trūkumus ilgiau kaip 60 (šešiasdešimt) Dienų nuo Sutarties SD numatyto trūkumų šalinimo termino pabaigos, jei Tiekėjas nėra atleistas nuo netesybų;
      2. jei Tiekėjas daugiau nei 2 (du) kartus Sutarties galiojimo metu atsisako vykdyti Užsakymus ar vykdyti Sutartį;
      3. Tiekėjas nesilaiko Sutarties SD numatytų Sutarties vykdymo terminų (bent vieno termino) ir vėlavimas nuo numatyto termino pabaigos yra daugiau nei 60 (šešiasdešimt) Dienų, jei Tiekėjas nėra atleistas nuo netesybų;
      4. Tiekėjo kvalifikacija, įskaitant pašalinimo pagrindus (bent vienas neatitikimas Tiekėjo, ūkio subjekto ar jo specialisto), tapo nebeatitinkančia šios Sutarties reikalavimų ir šie neatitikimai nebuvo ištaisyti per 30 (trisdešimties) Dienų nuo pareikalavimo / raginimo išsiuntimo dienos;
      5. Tiekėjas pažeidžia Sutarties nuostatas, reglamentuojančias konkurenciją, intelektinės nuosavybės ar konfidencialios informacijos valdymą;
      6. Pirkėjas turi teisę nutraukti Sutartį dėl esminio Sutarties pažeidimo iš Tiekėjo pusės, jei Tiekėjas, įskaitant bet kurį su Tiekėju susijusį asmenį, duoda arba pasiūlo (tiesiogiai arba netiesiogiai) bet kuriam Pirkėjo ar Ignitis grupės įmonių darbuotojui bet kokią naudą daikto, piniginio atlygio, komisinių, paslaugų arba kitos materialios ar nematerialios naudos forma, kaip paskatą arba apdovanojimą už bet kurio su šio Pirkimo ar Sutartimi susijusio veiksmo atlikimą arba susilaikymą jį atlikti, arba už palankumo arba nepalankumo parodymą, arba susilaikymą juos parodyti (kyšį) bet kuriam su šia Sutartimi susijusiam asmeniui. Pirkėjui nutraukus Sutartį šiuo pagrindu, Tiekėjas privalo atlyginti Pirkėjui visas patirtas išlaidas, susijusias su Sutarties vykdymo užbaigimu, bei kompensuoti visus dėl Sutartis nutraukimo patirtus nuostolius;
      7. yra kitos aplinkybės, numatytos Įstatyme, Sutartyje ir (ar) Lietuvos Respublikos civiliniame kodekse.
   6. Jei Sutartis nutraukiama dėl Sutarties BD 17.5. punkte nurodytos (-ų) aplinkybės (-ių), t. y. Tiekėjui iš esmės pažeidus Sutartį, ar Tiekėjui nepagrįstai nutraukus Sutarties vykdymą ne Sutartyje nustatyta tvarka, Tiekėjas įsipareigoja sumokėti Pirkėjui 5 (penkių) procentų nuo nesumokėtos bendros Sutarties kainos, neįskaitant PVM, dydžio baudą ir atlyginti Pirkėjo patirtus nuostolius.
   7. Tiekėjas prisiima riziką, kad Sutartį nutraukus dėl Tiekėjo kaltės arba Sutarties 17.5 punkto pagrindu, arba Pirkėjo sprendimu Tiekėjui pritaikius baudą pagal Sutarties 14.6 punktą, Tiekėjas bus įtrauktas į Nepatikimų tiekėjų sąrašą Lietuvos Respublikoje galiojančių teisės aktų nustatyta tvarka.
   8. Pirkėjas turi teisę vienašališkai, nesikreipdamas į teismą, prieš 10 (dešimt) Dienų raštu apie tai įspėjęs Tiekėją raštu, nutraukti Sutartį, jeigu nustatoma, kad Tiekėjas kelia grėsmę nacionaliniam saugumui ar Tiekėjui yra inicijuota ar iškeliama bankroto arba restruktūrizavimo byla, arba bankroto procesas vykdomas ne teismo tvarka, inicijuotos priverstinio likvidavimo ar susitarimo su kreditoriais procedūros arba jam vykdomos analogiškos procedūros pagal šalies, kurioje jis registruotas, įstatymus, Pirkėjui tampa žinoma apie kitokį priverstinį Tiekėjo kreditorių teisių įgyvendinimą, galintį turėti esminės įtakos Tiekėjo galimybėms toliau vykdyti Sutartį ir (ar) yra kiti Europos Parlamento ir Tarybos direktyvose nurodyti pagrindai, įskaitant Europos Sąjungos teisės aktuose apibrėžtus nusikaltimus.
   9. Nutraukus Sutartį (ar jai pasibaigus) bet kuriuo pagrindu, Šalys įsipareigoja:
      1. imtis visų priemonių, siekiant sumažinti dėl Sutarties nutraukimo jų patiriamus nuostolius;
      2. per 10 (dešimt) Dienų nuo pranešimo apie Sutarties nutraukimą gavimo dienos pateikti kitai Šaliai visus dokumentus, būtinus atsiskaitymui pagal Sutartį (už faktiškai perduotas Prekes ir (ar) priskaičiuotas netesybas ir nuostolius iki nutraukimo dienos);
      3. Pasirašyti Aktą dėl perduodamų Prekių.
      4. Atsiskaityti Sutartyje nustatytais terminais už iki Sutarties nutraukimo perduotas Prekes, pasirašius Aktą. Sutarties nutraukimas neatleidžia Tiekėjo nuo pareigos grąžinti už Sutarties vykdymą gautos sumos, viršijančios faktiškai užsakytų ir perduotų Prekių kainą (vertinama pagal Sutartyje nustatytus įkainius arba kainą, padalintą iš kiekio, o jei įkainių ir kainos nėra – pagal konkurencingas rinkos kainas, apklausus ne mažiau kaip 3 rinkos dalyvius). Sutarties nutraukimas neatleidžia Šalių nuo pritaikytų sankcijų ar priskaičiuotų nuostolių dėl netinkamo sutartinių įsipareigojimų vykdymo sumokėjimo nukentėjusiajai Šaliai ar trečiosioms šalims per Sutartyje nustatytą terminą. Už vėlavimą grąžinti lėšas / atlyginti nuostolius Pirkėjui per 30 (trisdešimt) dienų nuo pareikalavimo, Tiekėjui taikomi delspinigiai, numatyti Pirkėjui už vėlavimą laiku atsiskaityti su Tiekėju.
   10. Sutarties sąlygos Sutarties galiojimo laikotarpiu negali būti keičiamos, išskyrus tokias sąlygas, kurių keitimas aiškiai su peržiūros procedūra numatytas Sutartyje ir (ar) galimas vadovaujantis Įstatymo nuostatomis.
   11. Sutarties sąlygų keitimu nėra laikomi techninio pobūdžio pakeitimai  (pavyzdžiui: Šalių klaidos, pavadinimai, sąskaitų numeriai, kiti rekvizitai ir pan.). Apie techninio pobūdžio pakeitimus Šalis iš anksto praneša raštu, atskiras kitos Šalies sutikimas neteikiamas. Siekiant išvengti bet kokių abejonių, Šalys susitaria, kad Šalims įvykdžius šiame punkte nurodytas sąlygas, atskiras susitarimas dėl Sutarties pakeitimo nebus sudaromas, o Šalies kitai Šaliai pateiktas pranešimas dėl techninio pobūdžio Sutarties pakeitimų pridedamas prie Sutarties ir laikomas neatskiriama jos dalimi.
   12. Sutarties sąlygų keitimą gali inicijuoti kiekviena Šalis, jei yra Sutarties ir (ar) teisės aktuose nustatyti keitimo pagrindai, pateikdama kitai Šaliai atitinkamą prašymą bei jį pagrindžiančius dokumentus. Šalis, gavusi tokį prašymą, privalo jį išnagrinėti per 20 (dvidešimt) Dienų ir kitai Šaliai pateikti motyvuotą raštišką atsakymą. Šalių nesutarimo atveju sprendimo teisė priklauso Pirkėjui.
   13. Sudarydamos šią Sutartį Šalys patvirtina, kad supranta, jog nuo 2018 m. gegužės 25 d. yra tiesiogiai taikomas 2016 m. balandžio 27 d. priimtas Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo (toliau – Reglamentas). Šalys patvirtina, kad jeigu siekiant užtikrinti tinkamą Sutarties vykdymą bus tvarkomi asmens duomenys, Šalys įsipareigoja sudaryti atskirą susitarimą dėl duomenų tvarkymo, kuriuo nustato duomenų tvarkymo dalyką ir trukmę, duomenų tvarkymo pobūdį ir tikslą, asmens duomenų rūšis ir duomenų subjektų kategorijas bei duomenų valdytojo prievoles ir teises.
   14. Jeigu poreikis tvarkyti asmens duomenis paaiškėja po Sutarties sudarymo, Šalys įsipareigoja nedelsiant sudaryti papildomą susitarimą dėl duomenų tvarkymo prie Sutarties ir imtis kitų būtinų priemonių siekiant užtikrinti atitiktį Reglamento reikalavimams. Šalys pripažįsta, kad papildomo susitarimo dėl duomenų tvarkymo pasirašymas nebus laikomas esminiu šios Sutarties sąlygų pakeitimu.
   15. Atsižvelgiant į tai, jog Ignitis grupės įmonėms priklauso strateginę reikšmę nacionaliniam saugumui turinčios įmonės bei valdomi įrenginiai, o energetikos sektorius priskiriamas prie nacionaliniam saugumui užtikrinti strategiškai svarbių ūkio sektorių, Pirkėjas pasilieka teisę Sutarties vykdymo metu patikrinti Tiekėjo ir (arba) jo pasitelktų Asmenų atitiktį Lietuvos Respublikos teisės aktams, reglamentuojantiems privalomus nacionalinio saugumo ir kitų strateginių interesų užtikrinimo kriterijus / principus ir (arba) dėl VPĮ 45 straipsnio 21 dalyje/ PĮ 58 straipsnio 41 dalyje, ir (arba) VPĮ 47 straipsnio 9 dalyje/ PĮ 50 straipsnio 9 dalyje numatytiems reikalavimams. Tuo atveju, jei Sutarties galiojimo metu paaiškėja, jog Tiekėjas neatitinka šių kriterijų/ nuostatų / principų ir nustatytų neatitikimų neištaiso per Pirkėjo nurodytą terminą, Pirkėjas įgyja teisę, įspėjęs prieš 10 (dešimt) Dienų, vienašališkai nutraukti Sutartį, neatlygindamas jokių nuostolių, apimant bet neapsiribojant, nuostolius dėl minimalių Pirkimo objekto kiekių išpirkimo.
   16. Paaiškėjus Sutarties BD 10.2.5. punkte numatytoms aplinkybėms, Pirkėjas turi teisę sustabdyti Sutarties vykdymą sankcijų galiojimo laikotarpiui ar vienašališkai nutraukti Sutartį raštu informavęs Tiekėją per 1 (vieną) darbo dieną nuo pranešimo apie Sutarties sustabdymą ar vienašališką nutraukimą išsiuntimo dienos gavęs informaciją apie Subjektų įtraukimą į Sankcijų sąrašus ir/ ar Subjektui pareikštus įtarimus dėl pinigų plovimo, teroristinės veiklos finansavimo ar su mokestiniu sukčiavimu susijusios veiklos. Nutraukus Sutartį ar sustabdžius jos vykdymą šiame Sutarties punkte nurodytu pagrindu, Šalys neturi prievolės viena kitai mokėti baudų, atlyginti žalą ar išmokėti kokias nors kompensacijas, susijusias su Sutarties nutraukimu ar jos sustabdymu, išskyrus Sutartyje nurodytus atvejus.

# **Konfidenciali informacija**

* 1. Šalys susitaria laikyti šią Sutartį, išskyrus jos sudarymo faktą ir teisės aktų pagrindu privalomą viešinti informaciją, ir visą jos pagrindu viena kitai perduodamą ar kitokiu būdu Sutarties vykdymo metu sužinotą / užfiksuotą / nufilmuotą ir pan. informaciją paslaptyje neterminuotai, neatsižvelgiant į tai, ar ta informacija pateikiama žodžiu ar raštu. Šalys susitaria neatskleisti konfidencialios informacijos jokiai trečiajai šaliai be išankstinio raštiško kitos Šalies sutikimo, o taip pat nenaudoti konfidencialios informacijos asmeniniams ar trečiųjų šalių poreikiams, išskyrus atvejus, kai tokia informacija privalo būti atskleista Įstatymo ar kitų teisės aktų nustatyta tvarka ar turi būti atskleista teisės, finansų ar kitos srities specialistui / patarėjui, ar paskolos davėjui.
  2. Visa Pirkėjo Tiekėjui suteikta bei Sutarties vykdymo metu sukurta / sužinota informacija yra laikoma konfidencialia, išskyrus viešai prieinamą informaciją ir Pirkimo sąlygose, visais kitais atvejais Pirkėjas turi patvirtinti raštu, kad tam tikra pateikta informacija nėra konfidenciali.
  3. Šalis, pažeidusi Sutartyje numatytą konfidencialumo pareigą, įsipareigoja pagal argumentuotą kitos Šalies reikalavimą sumokėti 3000,00 eurų (trijų tūkstančių eurų 00 euro ct) be pridėtinės vertės mokesčio baudą ir atlyginti visus kitos Šalies patirtus nuostolius, kiek jų nepadengia numatyta bauda.
  4. Visą informaciją, gautą Sutarties vykdymo metu, Pirkėjas gali naudoti savo ir / ar bet kurios Ignitis grupės įmonės ar AB „Ignitis grupė“ netiesiogiai ar tiesiogiai kontroliuojančios įmonės naudai ir tikslais, ir tai nebus laikoma Sutarties (konfidencialumo) pažeidimu.
  5. Tiekėjas privalo pasirašyti atskirą konfidencialumo susitarimą, kuriame gali būti nustatytos kitos konfidencialią informaciją, reglamentuojančios nuostatos, jei tai numatyta Pirkimo sąlygose ar to reikalauja Pirkėjas.

# **BAIGIAMOSIOS NUOSTATOS**

* 1. Šalys sutinka, kad teisės aktų nustatyta tvarka reorganizavus Pirkėjo įmonę ar pasikeitus Pirkėjo teisiniam statusui ar jei dėl Pirkėjo funkcijų ar jų dalies perdavimo šios Sutarties pagrindu Pirkėjui kylantys įsipareigojimai perduodami trečiajai šaliai arba Pirkėjo asocijuotiems asmenims, be raštiško Tiekėjo sutikimo Pirkėjo teisių ir pareigų perėmėjas nuo teisių ir pareigų perėmimo momento tampa Sutarties Šalimi, perimančia visas šios Sutarties pagrindu Pirkėjo prisiimtas teises ir pareigas. Esant Tiekėjo reikalavimui, Pirkėjas pateikia Tiekėjui dokumentus, patvirtinančius Pirkėjo teises ir pareigas perimančio trečiojo asmens finansinius pajėgumus ir kitus būtinus dokumentus. Šalys sutinka, kad apie šiame punkte nustatytą teisių ir pareigų perėmimą Pirkėjas arba jo teisių ir pareigų perėmėjas Tiekėją informuoja teisės aktų nustatyta tvarka ir Šalys atskiro Sutarties pakeitimo nesudaro, o rašytinis pranešimas dėl Šalies keitimo laikomas neatskiriama Sutarties dalimi, kuris įsigalioja nuo pranešime nurodytos datos.
  2. Tiekėjo keitimas galimas dėl teisės aktų nustatyta tvarka pradėtos Tiekėjo reorganizavimo, įskaitant jungimą ir skaidymą, atskyrimo ar bankroto procedūros, ar pasikeitus Tiekėjo statusui ,ar jei Tiekėjo funkcijas ar jų dalį sandorio pagrindu perima Trečioji šalis. Tiekėjas privalo ne vėliau kaip prieš 30 (trisdešimt) Darbo dienų iki Tiekėjo teisių ir pareigų perėmimo momento apie tai raštu informuoti Pirkėją ir kartu su minėtu raštu pateikti Tiekėjo teisių ir pareigų perėmėjo kvalifikaciją ir pašalinimo pagrindų nebuvimą patvirtinančius dokumentus. Tiekėjo teisių ir pareigų perėmėjas privalo turėti ne mažesnę kvalifikaciją nei Tiekėjas, su kuriuo buvo sudaryta Sutartis, kvalifikaciją, vertinant pagal kriterijus, kurie buvo nustatyti Pirkimo sąlygose. Pirkėjas, gavęs Tiekėjo raštą kartu su visais Tiekėjo teisių ir pareigų perėmėjo pašalinimo pagrindų nebuvimą ir kvalifikaciją patvirtinančiais dokumentais, ne vėliau kaip per 10 (dešimt) Darbo dienų įvertina pateiktų dokumentų turinį ir raštu pritaria arba atsisako pritarti Sutarties Šalies pasikeitimui. Pirkėjui pritarus, pasirašomas Sutarties pakeitimas. Šalys pareiškia ir patvirtina, kad toks Tiekėjo teisių ir pareigų perėjimas nėra novacija pagal Lietuvos Respublikos civilinio kodekso VI knygos I dalies trečiojo skirsnio nuostatas ir pats savaime neturi įtakos Sutarties galiojimui. Tiekėjas neįgyja teisės perduoti savo teisių ar pareigų pagal šią Sutartį trečiajam asmeniui be išankstinio raštiško Pirkėjo sutikimo. Šios sąlygos nesilaikymas laikomas esminiu Sutarties pažeidimu.
  3. Visi pranešimai ir kita informacija tarp Šalių laikomi įteiktais tinkamai, jei pateikti raštu (žr. Sutarties BD 1.24 p.). Kiekviena Šalis privalo per 5 (penkias) Darbo dienas pranešti kitai Šaliai apie Sutartyje nurodytų adreso, rekvizitų, kontaktinių asmenų pasikeitimą. Iki informavimo apie adreso pasikeitimą, visi šioje Sutartyje nurodytu adresu išsiųsti pranešimai ir kita korespondencija laikomi įteiktais tinkamai.
  4. Šalys bendravimui paskiria kontaktinius asmenis, kurių duomenys nurodomi Sutartyje.
  5. Visi Šalių susitarimai laikomi galiojančiais, jei jie sudaryti raštu ir pasirašyti abiejų Šalių įgaliotų atstovų. Sutarties priedai nurodomi prie Sutarties SD.
  6. Kai pagal teisės aktus Sutartis turi būti paprastos rašytinės formos, ji gali būti sudaroma tiek surašant vieną šalių pasirašomą (rašytiniu parašu) dokumentą, tiek ir apsikeičiant raštais, telegramomis, telefonogramomis, telefakso pranešimais ar kitokiais telekomunikacijų galiniais įrenginiais perduodama informacija, jeigu yra užtikrinta teksto apsauga ir galima identifikuoti jį siuntusios šalies parašą.
  7. Jei Sutartis sudaroma ją pasirašant fiziniais Šalių parašais, pasirašoma tiek Sutarties egzempliorių, kiek yra Sutarties Šalių. Jei Sutartis sudaroma ją pasirašant kvalifikuotais elektroniniais parašais, Šalys pasirašo vieną Sutarties egzempliorių, perduodamą viena kitai naudojantis telekomunikacijų galiniais įrenginiais. Jei Sutartis sudaroma ją pasirašant skirtingais parašų formatais, Šalys apsikeičia pasirašytais Sutarties egzemplioriais, naudodamosi atitinkamomis apsikeitimo priemonėmis.

1. **KITOS SĄLYGOS**
   1. Šalys sutaria, jog Sutarties vykdymo metu Tiekėjas Pirkėjui teikia konsultacijas, visus dokumentus bei kitą medžiagą Pirkimo sąlygose nurodyta kalba ir tvarka. Jei Pirkimo sąlygose nėra nurodyta teikiamų konsultacijų, dokumentų ir (ar) informacijos kalba, tai teikimas vyksta tik lietuvių kalba. Jei Pirkimo sąlygose numatyta, kad visi dokumentai, informacija ir (ar) konsultacijos teikiami lietuvių kalba, tačiau Tiekėjas, pateikė tai kita nei nurodyta kalba, tokiu atveju Tiekėjas prie šių dokumentų privalo pridėti vertėjo parašu ir vertimų biuro antspaudu patvirtintą dokumento vertimą į lietuvių kalbą.
   2. Pirkėjas Sutarties SD ir (ar) Pirkimo sąlygose taip pat turi teisę nurodyti kokia kita Pirkėjui priimtina kalba Tiekėjas gali pateikti Pirkimui, įskaitant Sutarties vykdymą, teikiamus dokumentus (dalies dokumentų ar atskirus / papildomai teikiamus dokumentus) ir kokia kalba turi būti teikiamos konsultacijos Sutarties vykdymo metu.
   3. Tuo atveju, jeigu Tiekėjas nesilaikys Sutarties BD 20.1. ir (ar) 20.2. punktuose nurodytų reikalavimų, Pirkėjas turės teisę, įspėjęs Tiekėją raštu, išversti minėtus dokumentus savo sąskaita ir tokiu atveju mokėtiną už perduotas Prekes sumą sumažins turėtų faktinių išlaidų, susijusių su vertimo paslaugomis, suma.
   4. Tiekėjas turi teisę sudaryti su teisės aktų reikalavimus atitinkančiu juridiniu asmeniu (toliau – finansuotojas) faktoringo sutartį tik gavęs rašytinį Pirkėjo sutikimą, prieš 14 (keturiolika) Dienų pateikęs Pirkėjui rašytinį prašymą ir dokumentus, pagrindžiančius, kad ketinamos sudaryti faktoringo sutarties pagrindu nepasikeis Šalių teisių ir pareigų pusiausvyra Tiekėjo / finansuotojo naudai, nebus keičiamos Sutarties sąlygos (išskyrus redakcinio pobūdžio pakeitimus dėl faktoringo sutarties ir kitos sąskaitos nurodymo), Pirkėjui neatsiras papildomų išlaidų ar įsipareigojimų. Prašymas laikomas patenkintu tik Tiekėjui gavus rašytinį Pirkėjo sutikimą.
   5. Tiekėjas turi raštu garantuoti Pirkėjui, kad Pirkėjui neatsiras jokios Sutartyje nenumatytos prievolės, kad nepasikeis Sutarties sąlygos, įskaitant įkainius/kainas, kad Pirkėjui neatsiras jokių papildomų kaštų dėl faktoringo sutarties ir kad Tiekėjas vienašališkai materialiai atsakingas už bet kokius ginčus, kilusius dėl faktoringo sutarties ar susijusius su ja. Taip pat Tiekėjas supranta ir patvirtina, kad faktoringo sutartis jokiu pagrindu nepakeičia Tiekėjo ir Pirkėjo įsipareigojimų pagal Sutartį.
   6. Vadovaujantis Lietuvos Respublikos civilinio kodekso 6.907 str., piniginio reikalavimo perleidimas finansuotojui galioja ir tais atvejais, kai Sutartis tą daryti draudžia ar riboja, tačiau tai neatleidžia Tiekėjo nuo prievolių ir atsakomybės Pirkėjui už Sutarties sąlygos, draudžiančios ar ribojančios reikalavimo perleidimą, pažeidimą. Todėl jei Tiekėjas be rašytinio Pirkėjo sutikimo sudaro faktoringo sutartį, Tiekėjas moka Pirkėjui Sutarties BD 17.6. punkte nustatyto dydžio baudą.
   7. Pirkėjas turi teisę atsisakyti leisti Tiekėjui sudaryti faktoringo sutartį, atsižvelgiant į Pirkimo strateginę reikšmę, konfidencialios informacijos slaptumą ir (ar) Sutarties vykdymo apsunkinimą. Pirkėjo sutikimas dėl faktoringo sutarties pagal šią Sutartį nereiškia Pirkėjo sutikimo dėl kitų su Tiekėju sudarytų ar ateityje sudaromų viešojo pirkimo sutarčių ir faktoringo pagal jas sudarymo.
   8. Tiekėjas privalo informuoti finansuotoją raštu prieš faktoringo sutarties sudarymą, kad Pirkėjas neįsipareigoja išpirkti visų Sutartyje nurodytų Prekių ar bet kokios dalies, išskyrus jei Sutarčiai taikoma fiksuotos kainos kainodara (nurodoma Sutarties SD).
   9. Pirkėjo rašytinis leidimas sudaryti faktoringo sutartį bei Tiekėjo su trečiuoju asmeniu sudaryta faktoringo sutartis laikomi lygiaverčiais dokumentais trišaliam susitarimui tarp šalių dėl faktoringo. Visi šie dokumentai laikomi neatskiriama Sutarties dalimi.

**\_\_\_\_\_\_\_\_\_\_\_\_\_\_\_\_\_\_\_\_\_**